Rødovre Kommune: 27-05-2014 kl. 18:30\nSager 110 - 138\nBygningsvedligeholdelse 2013 - anlægsregnskab\nGodkendelse af anlægsregnskab for bevillingen til bygningsvedligeholdelse i 2013.\nKommunalbestyrelsen har den 26.02.2013 givet anlægsbevilling på 8.417.200 kr. til gennemførelse af bygningsvedligeholdelse i de kommunale bygninger i 2013.\nDer var til samme formål afsat 11.525.000 kr. i driftsbudgettet for 2013. Der var således i alt 19.942.200 kr. til rådighed til bygningsvedligeholdelse i de kommunale bygninger i 2013. Det samlede beløb er disponeret tværgående efter bygningsfaglige kriterier til planlagte vedligeholdelsesaktiviteter og til reparationer og akutte aktiviteter i overensstemmelse med de forudsætninger, der blev godkendt sammen med anlægsbevillingen.\nDe afholdte udgifter fordeler sig på bygningsområderne\nBygninger under Teknik- og Miljøudvalget og Økonomiudvalget\nDer er udført en lang række vedligeholdelsesaktiviteter af forskellig karakter. Af væsentlige aktiviteter kan eksempelvis nævnes:\nIslemark Børnehus, renovering af facader\nIslev Børnehave, renovering af kloak (rotteproblem) og personaletoilet\nBørneinstitutionen Broparken, udskiftning af varme- og ventilationsautomatik\nSFO Kærhuset, gennemgribende bygningsrenovering\nHendriksholm Skole, indvendig istandsættelse af SFO-afsnit\nNyager Skole, indvendig istandsættelse af gymnastiksale og SFO-afsnit\nValhøj Skole, renovering af lofter og tag (skimmelsvamp) i vestfløj\nSkovmoseskolen, istandsættelse af cykelskure\nSkolerne i almindelighed, mange udskiftninger af gulvbelægninger\nBiblioteket, udskiftning af gulvbelægning i voksenudlån\nBiblioteket, malerbehandling af vinduer og døre\nTrekanten, istandsættelse og behandling af udvendig træbeklædning\nEngskrænten Plejehjem, renovering af elevator\nEngskrænten Plejehjem, altanrenoveringer (beton og rækværk)\nGodkendelse af regnskab 2013 for Vestegnens Brandvæsen I/S\nGodkendelse af regnskab 2013 for Vestegnens Brandvæsen I/S.\nat regnskab for 2013 godkendes.\nBestyrelsen for Vestegnens Brandvæsen I/S godkendte den 07.04.2014 det fremsendte regnskab for 2013.\nResultatet af ordinær virksomhed i 2013 viser et overskud på 243.961 kr. Total set er der et overskud på 26.958 kr. som anbefales anvendt til investeringsplanen for køretøjer.\nRegnskabet viser et akkumuleret overskud og udgør 6.170.876 kr., hvoraf 6.142.918 kr. stammer fra tidligere år. Overskuddet anbefales anvendt til investeringsplanen for køretøjer.\nInteressentkommunernes andele af regnskab 2013 udgør 27.223.114 kr., hvoraf Rødovre Kommunes andel heraf udgør 5.869.500 kr.\nBilag 1: Revisionspåtegning\nBilag 2: Regnskabsberetning 2013\nGodkendelse af budget 2015 for Vestegnens Brandvæsen I/S\nGodkendelse af budgetforslag for 2015 for Vestegnens Brandvæsen I/S.\nat budgetforslag 2015 godkendes.\nBestyrelsen for Vestegnens Brandvæsen I/S vedtog på bestyrelsesmødet den 07.04.2014, at fremsende budgetforslag 2015.\nBudgetforslaget udgør en samlet budgettering for hele Vestegnens Brandvæsen I/S. Det samlede budget 2014 udgør i alt 27.363.950 kr. Rødovre Kommunes andel er beregnet ud fra indbyggertal fra 01.01.2014 (37.553 indbyggere) med pris pr. indbygger på 157,47 kr.\nRødovre Kommunes andel for 2015 udgør 5.913.465 kr.\nPris pr. indbygger fra 2014 til 2015 fremgår af udviklingen i pris pr. indbygger i årets priser, og er fremskrevet til 2015 priser.\nVedtægterne for Vestegnens Brandvæsen I/S, § 8 samt virksomhedskontrakten.\nTidligere korrigeret budgetforslag for 2014 viser for Rødovre Kommune en udgift på 5.923.069 kr.\nFremsendte budgetforslag 2015 viser en udgift på 5.913.465 kr. hvilket giver en reduceret udgift på 9.604 kr.\nBilag 1: Bemærkninger til budgetforslag 2015-2018\nBilag 2: Budgetforslag 2015-2018 for Vestegnens Brandvæsen - 31. marts 2014\nBilag 3: Investeringsplan 2015\nBilag 4: Brandvæsenets opgaver\nBilag 5: Prisliste 2015\nBilag 6: Virksomhedsplan 2015\nBilag 7: Fordeling til kommuner\nRevideret vedtægt og tekniske bestemmelser for fjernvarmetilslutning\nVed godkendelse af revideret takstblad 2012 blev blandt andet kundebegreberne fra villa og blokcentraler til kundetype 1 og 2 ændret. De nye kundetyper er opdelt ud fra forbrug, efter samråd med Energitilsynet.\nÆndringen kræver en ajourføring af Rødovre Kommunale Fjernvarmeforsynings (RKF) vedtægt og tekniske bestemmelser for fjernvarmetilslutning.\nRKF har benyttet lejligheden til en samlet gennemgang og ajourføring af vedtægt og tekniske bestemmelser for fjernvarmetilslutning.\nat forslag til vedtægt godkendes, samt\nat forslag til tekniske bestemmelser for fjernvarmetilslutning godkendes.\nBestyrelsen for RKF 13-05-2014\nSom led i udbygningen af fjernvarmeforsyningen, blev det klart for RKF, at det også var nødvendigt, at ændre i takstbetingelserne for nye kunder. Dette for at skabe grundlag for, at indgå hensigtsaftaler med kunderne, og dermed skabe grundlag for udarbejdelse af projektforslag.\nDe ændrede takstbetingelser blev godkendt på Kommunalbestyrelsens møde den 29.11.2011 (sag nr. 182).\nRKFs vedtægt og de tekniske bestemmelse for fjernvarmetilslutning er ajourført, så de lever op til de ændrede takstbetingelser. Samtidig er de blevet gennemgået for overlappende paragraffer/bestemmelser og ensartet brug af samme begreber.\nForslag til vedtægt og tekniske bestemmelser for fjernvarmetilslutning afspejler gældende praksis siden vedtagelsen af takstblad 2012 med nye kundetyper.\nPolitisk godkendelse i Rødovre Kommunalbestyrelse. Godkendes med virkning fra 01.07.2014 for nye kunder og fra 01.10.2014 for eksisterende kunder. Eksisterende kunder har krav på 3 måneders varsel.\nAnmeldes til Energitilsynet.\nBilag 1: Forslag til ny vedtægt, 2014\nBilag 2: Ændringer i vedtægt, oversigt\nBilag 3: Forslag til nye tekniske bestemmelser for fjernvarmetilslutning, 2014\nBilag 4: Ændringer i tekniske bestemmelser for fjernvarmetilslutning, oversigt\nProjektforslag for fjernvarmekonvertering af boligområde på Horsevænget, Kærbyvej mfl.\nRødovre Kommunale Fjernvarmeforsyning (RKF) har udarbejdet projektforslag for konvertering af boligområde på Horsevænget, Kærbyvej, samt Rødovrevej 367 fra mulighed for kollektiv varmeforsyning med naturgas til fjernvarme.Projektforslaget søges godkendt af Rødovre Kommune, der så indebærer ansøgning om anlægsbevilling.\nat projektforslag for fjernvarme ved boligafdelingerne Horsevænget, Krogsbæk og Rødovrevej 367 godkendes og sendes til høring, samt ansøgning om anlægsbevilling.\nTeknik- og Miljøudvalget 13-05-2014\nProjektforslaget er i overensstemmelse med Rødovre Kommunes varmeplan. Projektforslaget behandler et område med et samlet varmebehov i størrelsesordenen 2500 MWh.\nDer er 188 potentielle kunder (matrikler) i området. Heraf har ca. 180 opvarmning med naturgas. De øvrige anden opvarmning. I projektforslaget er belyst såvel de samfundsmæssige, selskabsøkonomiske og brugerøkonomiske gevinster, samt effekten på begrænsningen af CO2 belastningen. Analysen i projektforslaget viser, at fjernvarmeforsyningen, som beskrevet i projektforslaget er miljømæssigt og samfundsmæssigt fordelagtigt. Endvidere medfører konvertering til fjernvarme økonomiske fordele for såvel de nye kunder (brugerøkonomien), som for de nuværende fjernvarmekunder (selskabsøkonomien). Det er beregnet, at der er tilstrækkelig forsyningskapacitet i det eksisterende ledningsnet til denne udbygning.\nGodkendelse af projektforslaget indebærer en ansøgning om anlægsbevilling på 6.800.000 kr. af anlægsbudgettet i budget 2014, hvor der er afsat 20.000.000 kr. til RKF udbygningsplaner.\nProjektet indebærer en samfundsøkonomisk forrentning på 7 %. Den samfundsøkonomiske gevinst er kr. 2,6 mio.kr. Dermed lever projektet op til Energistyrelsens krav om en samfundsøkonomisk forrentning på 4 %.\nGennem projektet bidrager Rødovre Kommune dermed til gennemførelse af Regeringens energipolitik, der skal sikre, at Danmark i 2050 er 100 % forsynet med vedvarende energi. I Københavnsområdet er fjernvarmen en væsentlig del af løsningen på, at udfase de fossile brændsler og opprioritere alternative energiformer.\nProjektets selskabsøkonomiske gevinst for RKF indebærer en intern forrentning af anlægsomkostningerne på 6 %.Dette vurderes, at være tilfredsstillende set i forhold til en diskonteringsrente på 3 %.\nI henhold til projektforslaget ses en samlet brugerøkonomisk gevinst på 0,4 mio. kr. (Nutidsværdi ved 20 års investeringshorisont). Den gennemsnitlige gevinst for en typisk kunde ved, at konvertere til fjernvarme, er beregnet til 5 % det første år. Brugerøkonomien vurderes, at være tilfredsstillende.\nProjektforslaget vedlagt som bilag involverer 2 afgrænsede områder, som er nærmere beskrevet nedenfor:\nProjektområde 1 – KAB Boligafdeling Horsevænget og Rødovrevej 367:\nKAB Boligafdeling Horsevænget består af punkthuse og rækkehuse. Boligforeningen har på en generalforsamling i marts 2014 vedtaget en 100 % tilslutning til fjernvarme. Ved 100 % tilslutning yder RKF en rabat på 40.000 kr. pr. tilslutning, samt evt. afpropning af naturgas. For Rødovrevej 367 (Børnehuset Kompasset) og en erhvervsbygning forventer RKF tilslutning i byggeperioden, og der vil også kunne gives en rabat på maksimalt kr. 40.000, samt evt. afpropning af naturgas.\nI alt 147 forbrugere, forbrug ca. 1980 MWh.\nProjektområde 2 – KAB Boligafdeling Krogsbæk:\nBoligafdelingen består af rækkehuse og medtages i projektforslaget, fordi de naturligt er en del af det område, hvor udbygningen vil foregå. Boligafdelingen vil blive tilbudt samme rabat på kr. 40.000, samt evt. afpropning af naturgas ved tilslutning i byggeperioden.\nI alt 41 forbrugere, forbrug ca. 513 MWh.\nUdbygningsplan 2010 for Rødovre Kommunale Fjernvarmeforsyning. Godkendt på Kommunalbestyrelsens møde den 25.01.2011 (sag nr. 163).\nAnlægsinvesteringen i vedlagte projektforslag til etablering af fjernvarmeudbygningen er anslået til 6,8 mio. kr. excl. moms, der indebærer ansøgning om anlægsbevilling. Heri er indregnet, at RKF giver rabat på tilslutningsbidrag.\nRKFs rabat hos VEKS med 5 års fritagelse for fast afgift tilfalder RKF, og er som sådan indregnet i projektforslaget.\nMaj 2014: Politisk sagsbehandling i Rødovre Kommune.\nJuni 2014: Høringsfase på 4 uger.\nAugust 2014: Behandling af høringssvar og klargøring af sagsfremstilling til endelig politisk behandling i august 2014.\nSåfremt høringssvar ikke giver anledning til væsentlige ændringer i projektforslaget, opstartes projekteringsforløb. Bindende aftaler med kunder, samt entrepriseaftaler indgås kun med forudsætning om Kommunalbestyrelsens endelige godkendelse af projektforslaget.\nProjektet etableres i to etaper:\nEtape 1, 2014-2015 - Området Horsevænget og Rødovrevej 367.\nEtape 2, 2019-2020 - Området Krogsbæk (seneste).\nBilag 1: Ekstraordinært Afdelingsmøde 6 marts 2014\nBilag 2: RFK-Projektforslag-001-Fjernvarme til Horsevænget 210314\nBilag 3: Projektforslag Horsevænget 210314 Bilag 3\nEtablering af fjernvarme til Horsevænget, Kærbyvej m.fl. - ansøgning om anlægsbevilling\nGodkendelse af anlægsbevilling til tilslutning af nye forbrugere i boligområdet på Horsevænget, Kærbyvej, samt Rødovrevej 367 til det eksisterende fjernvarmenet udenfor udbygningsområderne, jf. projektforslaget for fjernvarmeforsyningen.\nPå anlægsbudgettet (Investeringsoversigten) i budget 2014 er der til RKF's udbygningsplaner afsat samlet rådighedsbeløb på 20.000.000 kr.\nDer søges om en anlægsbevilling på 6.800.000 kr. til projektforslaget med etablering af fjernvarme i boligområdet på Horsevænget, Kærbyvej, samt Rødovrevej 367.\nat projektforslaget for fjernvarmeforsyningen godkendes,\nat der gives en anlægsbevilling til frigivelse af rådighedsbeløb på 6.800.000 kr. til etablering af fjernvarme på Horsevænget, Kærbyvej, samt Rødovrevej 367.\nRødovre Kommunale Fjernvarmeforsyning (RKF) har fået en henvendelse fra KAB om konvertering fra naturgasforsyning til fjernvarmeforsyning af boligafdelingerne Horsevænget, Krogsbæk, og Rødovrevej 367 (Islev Børnehave). Det drejer sig om 2 delområder med henholdsvis 147 naturgasinstallationer (Horsevænget m.fl) og 41 naturgasinstallationer (Krogsbæk). I området Horsevænget planlægges alle KAB´s 144 boliger udskiftet i efteråret 2014 - foråret 2015. Derudover er der 2 børnehaver (Islev og Troldhøjen) og en erhvervsbygning (kiosk, pizzaria og ejendomskontor) i området der kan konverteres fra naturgasforsyning til fjernvarmeforsyning.\nVedr. anlægsbevilling på 6.800.000 kr. henvises til godkendt projektforslag for fjernvarmeforsyning af boligområde på Horsevænget, Kærbyvej samt Rødovrevej 367.\nRKF forventer anlægsbevilling på 6.800.000 kr. til etablering af fjernvarmeforsyning på Horsevænget, Kærbyvej, samt Rødovrevej 367.\nRKF forventer driftsmæssigt, at tilføre finansiering af fjernvarmenet, afpropning af naturgas, kampagnetilskud, installationer til kundetype 2 minus netto tilslutningsafgift.\nKøb og salg af varme (varmebehov) skønnes til ca. 2.500 MWh:\nHorsevængetområdet (147 forbruger) ca. 1.980 MWh.\nKrogsbækområdet (41 forbruger) ca. 513 MWh.\nDer henvises til Rødovre Kommunale Fjernvarmeforsynings projektforslag for fjernvarmekonvertering af boligområde på Horsevænget, Kærbyvej mfl.\npunkt 2.3.2 Anlægsudgifter\npunkt 2.3.3 Finansiering\npunkt 3.2 Samfundsøkonomi og miljøvurderinger\npunkt 3.3 Selskabsøkonomi for RKF\npunkt 3.4.1 Varmesalgets udvikling\nDer henvises til den tidligere sag, hvor projektforslaget er blevet behandlet.\nProjektet etableres i 2 etaper:\nEtape 1, 2014-2015 Horsevængetområdet.\nEtape 2, 2019-2020 Krogsbækområdet.\nTillæg 2 til Kommuneplan 2010-2022 - Klimatilpasningsplan og Handlingsplan for klimatilpasning 2014-2018\nTillæg 2 til Kommuneplan 2010-2022 indeholder den overordnede strategiske del af arbejdet med klimatilpasning. Kommuneplantillægget udmøntes blandt andet i en handlingsplan for klimatilpasning. Handlingsplanen for klimatilpasning beskriver de handlinger, som Rødovre Kommune vil igangsætte de kommende fire år for, at tilpasse Rødovre til det ændrede klima. Handlingsplanen er gældende for en fire årig periode, således at den skal revideres samtidig med kommuneplanen.\nForslagene har været i offentlig høring i ni uger fra den 22.12.2013 til den 24.02.2014.\nat Tillæg 2 til Kommuneplan 2010-2022 - Klimatilpasningsplan vedtages endeligt med de ændringer, der fremgår af sagsfremstillingen,\nat Handlingsplan for klimatilpasning 2014-2018 vedtages endeligt med de ændringer, der fremgår af sagsfremstillingen, samt\nat Tillæg 2 til Kommuneplan 2010-2022 og Handlingsplan for klimatilpasning 2014-2018 offentliggøres.\nPeter Mikkelsen (Ø) tog forbehold.\nKommunalbestyrelsen vedtog på sit møde den 17.12.2014 Forslag til Tillæg 2 til Kommuneplan 2010-2022 og miljøvurdering af planen, samt Forslag til Handlingsplan for klimatilpasning 2014-2018 (sag nr. 199).\nBaggrunden for kommuneplantillægget er, at Regeringen og Kommunernes Landsforening som en del af økonomiaftalen for 2013 har indgået en aftale om klimatilpasning, som forpligter alle kommuner til, at gennemføre risikokortlægning og udarbejde klimatilpasningsplaner. Klimatilpasningsplanen skal, udover, at indeholde en risikokortlægning for oversvømmelser, skabe overblik over og prioritere kommunens indsats. Kommunernes forslag til klimatilpasningsplaner skulle være offentliggjort inden udgangen af 2013, og Rødovre Kommunes forslag blev offentliggjort i december 2013.\nKommuneplantillægget indeholder den overordnede strategiske del af arbejdet med klimatilpasning, som blandt andet udmøntes i en handlingsplan for klimatilpasning. Konkret indeholder kommuneplantillægget kommunens mål og vision, status på klimatilpasning, risikokortlægning, samt 11 retningslinjer og en ramme. I klimatilpasningsplanen udpeges otte prioriterede risikoområder, hvor klimatilpasningindsatsen skal prioriteres først. For at opnå de størst mulige synergieffekter skal klimatilpasning også prioriteres uden for de otte udpegede områder i forbindelse med den fysiske planlægning og i konkrete projekter, som for eksempel byomdannelsesprojekter, vejprojekter og ledningsarbejder.\nHandlingsplanen er en udmøntning af kommuneplantillægget. I planen beskrives de handlinger, som Rødovre Kommune vil igangsætte de kommende fire år for, at tilpasse Rødovre til det ændrede klima. Handlingerne drejer sig både om, at lave konkrete klimatilpasningsløsninger, gennemføre undersøgelser, og om at integrere klimatilpasningen i den fysiske planlægning og udvikling af Rødovre.\nEn miljøvurdering er en vurdering af planens indvirkning på miljøet, og den følger kun planforslaget. Når en plan vedtages endeligt afløses miljøvurderingen af en sammenfattende redegørelse. I den sammenfattende redegørelse er der blandt andet redegjort for, hvordan miljøhensyn er integeret i planen, og hvordan de bemærkninger, der er indkommet i den offentlige høring, er taget i betragtning.\nForslag til Tillæg 2 til Kommuneplan 2010-2022, miljøvurdering af planen samt Forslag til Handlingsplan for klimatilpasning 2014-2018 har været i høring i ni uger.\nI høringsperioden er der indkommet fem høringssvar fra Grundejerforeningen Voldum, Rødovre Boligselskab, afdelingsbestyrelsen i afdeling 11, Grundejerforeningen for parceller af matr. 11C Islev, Grundejerforeningen Nørregård og Danmarks Naturfredningsforening, Afdelingen i Rødovre. I fire af høringssvarene er der blandt andet bemærkninger eller indsigelser, som omhandler udpegningen af risikoområder.\nEn detaljeret gennemgang af de fem indkomne høringssvar er beskrevet i det vedlagte notat. Besvarelse af bemærkninger mv. sker i forbindelse med Kommunalbestyrelsens vedtagelse af de endelige planer. To indsigelser medfører forslag til ændringer i det endelige kommuneplantillæg.\nPå baggrund af den offentlige høring foreslår Teknisk Forvaltning, at Tillæg 2 til Kommuneplan 2010-2022 og Handlingsplan for Klimatilpasning vedtages med følgende ændring:\nAntallet af udpegede risikoområder er ændret fra syv til otte områder. Det nye udpegede område er et område ved Fæstningskanalen omkring den vestligste del af Fortvej og Tinderhøj Vænge. Det nye område kaldes område 2 og er vist på kortet i figur 1 i kommuneplantillægget, samt på figur 1 i handlingsplanen for klimatilpasning. De tidligere områder 2-7 hedder nu 3-8.\nDet nye risikoområde er udpeget på baggrund af information i to høringssvar og det forhold, at oversvømmelseskortlægningen viser et område med oversvømmelser ved Fæstningskanalen omkring den vestligste del af Fortvej og Tinderhøj Vænge.\nDet vurderes, at ændringen ikke giver anledning til en supplerende høring af hele eller dele af Forslag til Tillæg 2 til Kommuneplan 2010-2022. Dette begrundes med, at det nye risikoområde kun omfatter areal på matrikler under Rødovre Boligselskab, afdelingsbestyrelsen i afdeling 11 og Grundejerforeningen for parceller af matr. 11C Islev, og disse har i deres høringssvar ønsket, at blive udpeget som risikoområde.\nForslag til øvrige ændringer og tilretninger\nI Forslag til Tillæg 2 til Kommuneplan 2010-2022 står på side 8, at ”I 2014 igangsættes projekteringen af Fortvej, hvor regnvand fra vejen ligeledes bliver frakoblet den offentlige kloak, og enten nedsivet via regnbede eller udledt forsinket og renset til Harrestrup Å”. Teknisk Forvaltning foreslår, at denne sætning fjernes i det endelige kommuneplantillæg, da projekteringen er udskudt.\nDerudover er den sammenfattende redegørelse indsat som bilag i kommuneplantillægget og afsnittet om offentliggørelse er tilpasset. I Handlingsplanen for klimatilpasning er indsat et afsnit om offentliggørelse. Dertil kommer, at der i begge planer er sket mindre redaktionelle rettelser, samt mindre betydende præciseringer.\nØkonomiaftale for 2013 indgået mellem Regeringen og Kommunernes Landsforening.\nVejledning for Klimatilpasningsplaner og klimalokalplaner udgivet af Miljøministeriet i marts 2013.\nRealisering af handlingsplanen anslås at koste 860.000 kr. Dertil kommer, at der skal bruges 3,45 årsværk til, at realisere handlingerne i planen.\nI forbindelse med bygge- og anlægsprojekter skal det vurderes om klimatilpasningtiltag kræver en ekstra bevilling.\nEndelig vedtagelse - maj 2014.\nOffentliggørelse - juni 2014.\nBilag 1: Tillæg 2 til Kommuneplan 2010-2022 - Klimatilpasningsplan\nBilag 2: Handlingsplan for klimatilpasning 2014-2018\nBilag 4: Behandling af høringssvar til Forslag til Tillæg 2 til Kommuneplan 2010-2022\nSom følge af etablering af samarbejde om håndtering af farligt affald og dannelsen af det nye SMOKA opløses den gamle I/S SMOKA med tilbagevirkende kraft pr. 01.01.2014. Aktiviteterne overdrages til et samarbejde mellem I/S Vestforbrænding og I/S Amager Ressourcecenter, kaldet Nyt SMOKA.\nOpløsning af I/S SMOKA skal godkendes af interessentkommunernes Kommunalbestyrelser.\nat opløsning af det fælleskommunale samarbejde om farligt affald, selskabet I/S SMOKA (I/S Storkøbenhavns Modtagestation for Olie- og Kemikalie Affald) godkendes, samt\nat den af revisionsfirmaet Deloitte A/S anbefalede fordelingsnøgle for udlodning af SMOKA’s likvide formue godkendes.\nSMOKA står for: Storkøbenhavns Modtagestation for Olie- og Kemikalieaffald.\nSMOKA er ejet af kommunerne Ballerup, Brøndby, Dragør, Egedal, Frederiksberg, Furesø, Gentofte, Gladsaxe, Glostrup, Herlev, Hvidovre, Ishøj, København, Lyngby-Taarbæk, Rødovre, og Tårnby. Formålet med SMOKA er at sikre, at alle virksomheder i ejerkommunerne kan skille sig af med deres farlige affald på en betryggende, fleksibel og billig måde, efter anvisning af affaldet fra kommunen, samt at opretholde et beredskab til opsamling af farligt affald, i tilfælde af uheld.\nSMOKAs anlæg på Prøvestenen har årligt modtaget 10-12.000 ton farligt affald, hovedsageligt bestående af restprodukter fra procesindustrien og kemikalier, men også asbest fra isoleringsmåtter og filtre, oliefiltre, batterier, akkumulatorer og rester af maling, lim og lak. SMOKA gør de forskellige typer affald klar til videre transport og sørger for korrekt pakning og faremærkning.\nDer har siden 2006 været overvejelser om en omorganisering af aktiviteterne i I/S SMOKA vedrørende farligt affald, herunder en sammenlægning med de aktiviteter vedrørende farligt affald, som er varetaget i regi af andre kommunale fællesskaber, herunder I/S Vestforbrænding. Dette med henblik på sikring af en fremtidig håndtering af farligt affald i regionen og tilpasning af ledelsesstrukturen i forhold til virksomhedens størrelse.\nBestyrelsen for I/S SMOKA har under et bestyrelsesmøde den 18.09.2013 besluttet, at indstille til repræsentantskabet og interessentkommunerne, at gennemføre en omorganisering af aktiviteterne vedrørende farligt affald, hvorved I/S SMOKA opløses. I/S SMOKA’s repræsentantskab besluttede under et ekstraordinært repræsentantskabsmøde den 10.10.2013, at indstille til interessentkommunerne, at opløse I/S SMOKA i forbindelse med en omorganisering af aktiviteterne vedrørende farligt affald.\nEfter den planlagte model for omorganiseringen af aktiviteterne vedrørende farligt affald opløses I/S SMOKA og aktiver mv. overdrages til interessentskabet (Nyt SMOKA) med I/S Amager Ressourcecenter og I/S Vestforbrænding som interessenter.\nNyt SMOKA vil blive organiseret i henhold til en samarbejdsaftale, hvorefter I/S Amager Ressourcecenter og I/S Vestforbrænding hver ejer og internt hæfter 50/50. Udkast til samarbejdsaftale er udarbejdet efter samme model som deponisamarbejdet AV Miljø mellem I/S Amager Ressourcecenter og I/S Vestforbrænding. Det betyder, at Nyt SMOKA vil blive ledet af et driftsudvalg bestående af direktørerne for Amager Ressourcecenter og Vestforbrænding. Alle beslutninger i driftsudvalget kræver enstemmighed. Bestyrelserne for Amager Ressourcecenter og Vestforbrænding træffer beslutninger om Nyt SMOKA’s opgaver, budget, herunder takster, årsregnskab samt valg af revisor.\nUdkast til samarbejdsaftale har været forelagt Statsforvaltningen, som i brev af 22.10.2013 har udtalt, at udkastet til samarbejdsaftale ikke indebærer en kompetenceoverdragelse, hvorfor der ikke er tale om et kommunalt fællesskab godkendt efter kommunestyrelseslovens § 60. Samtidig har Statsforvaltningen forhåndsgodkendt I/S Amager Ressourcecenters og I/S Vestforbrændings deltagelse i Nyt SMOKA efter lånebekendtgørelsens § 14.\nI/S SMOKA og I/S Vestforbrændings aktiver mv. vedrørende farligt affald overdrages til Nyt SMOKA, som ejes I/S Amager Ressourcecenter og I/S Vestforbrænding. Overdragelsen skal ske i henhold til Deloittes rapport af 10.06.2013 omfattende estimering af værdierne af I/S SMOKA's aktiviteter og I/S Vestforbrændings aktiviteter. Medarbejderne overdrages til I/S Amager Ressourcecenter.\nNyt SMOKA skal varetage de samme aktiviteter vedrørende farligt affald, som i dag varetages af I/S SMOKA og I/S Vestforbrænding, herunder også de eksisterende tilvalgsordninger hos Vestforbrænding.\nFormålet med det nye samarbejde er, at bevare kommunernes beredskab til håndtering af miljøuheld og kapacitet til servicering af kommunernes ordninger til farligt affald. Formålet er også, at effektivisere driften og ordninger til håndtering af farligt affald fra borgere og virksomheder i kommunerne. Der er opgjort et umiddelbart effektiviseringspotentiale ved et nyt samarbejde på 0,9 mio. kr. Besparelsen fremkommer ved, at en del administrative ledelsesomkostninger bortfalder. Ydelserne opdeles i en basisydelse og i andre tilvalgsydelser.\nBasisydelsen består i opretholdelsen af et beredskab for modtagelse af farligt affald, således at et beredskab er på plads til håndtering af uheld mv., samt mulighed for aflevering af farligt affald døgnet rundt. I/S SMOKA har stillet en tilsvarende ydelse til rådighed. Basisydelsen finansieres af en kapacitetstakst, der fordeles på interessenterne i forhold til indbyggertallet inden for den enkelte interessents geografiske område. Taksten vil således ikke blive beregnet på grundlag af brugen af Nyt SMOKA. Finansieringen af basisydelsen vil ske over ikke- forbrugsafhængige takster (a-takst) fastsat og opkrævet af I/S Amager Ressourcecenter og I/S Vestforbrænding. Taksten er i 2014 fastsat til 2,74 kr. pr. indbygger og forventes i 2015 at falde til 2,17 kr. pr. indbygger.\nTilvalgsydelserne består af de ydelser, som I/S SMOKA også har varetaget, og er eksempelvis: indsamling, transport og behandling af farligt affald fra haveboliger, etageboliger, virksomheder, klinisk risikoaffald. Indsamling, transport og behandling af affald fra olie og benzinudskillere, salg af beholdere og emballage til farligt affald, rådgivning om farligt affald og pakning af farligt affald fra små og mellemstore virksomheder.Tilvalgsydelserne finansieres ved variable takster, der afregnes fra gang til gang, på grundlag af de omkostninger der er forbundet med med den enkelte ydelse. Rødovre Kommunes udgifter til tilvalgsydelser vil således afhænge af hvor mange ydelser der købes. Rødovre Kommune har hidtil benyttet Smoka til håndtering af medicinaffald, hvor udgiften i 2013 var omkring 25.000 kr. Rødovre Kommune forventer ikke, at benytte Nyt Smoka til yderligere tilvalgsydelser.\nDen planlagte model for omorganiseringen af aktiviteterne vedrørende farligt affald indebærer, at I/S SMOKA opløses. I overensstemmelse med de gældende vedtægter for I/S SMOKA skal beslutning om opløsning og vilkårene herfor træffes af interessentkommunernes kommunalbestyrelser, ligesom vilkårene herfor skal godkendes af Statsforvaltningen. Statsforvaltningen har forhåndsgodkendt opløsningen af I/S SMOKA som selskab og fordelingsmodellen for formuen.\nDeloitte har udarbejdet forslag til vilkår for opløsningen, som fremgår af Deloittes notat af 09.09.2013. Notatet indeholder forslag til forskellige modeller for opløsningsvilkår. De af Deloitte anbefalede vilkår (model 1) indebærer, at interessentkommunernes indskud i forbindelse med stiftelsen af I/S SMOKA udbetales forlods til interessentkommunerne, hvorefter den resterende kapital udloddes til interessentkommunerne i forhold til det senest opgjorte indbyggertal i interessentkommunerne.\nDe anbefalede opløsningsvilkår (model 1) har været forelagt Statsforvaltningen, som har forhåndsgodkendt disse i brev af 22.10.2013 under forudsætning af, at interessentkommunerne er enige i vilkårene. I/S SMOKA's bestyrelse og repræsentantskab indstiller til kommunalbestyrelserne, at kommunerne godkender opløsningen og vilkårene for opløsningen.\nSom baggrund for beslutningen er vedlagt et bilag indeholdende:\nForhåndsudtalelse fra Statsforvaltningen om opløsning af I/S SMOKA\nVærdiansættelse af SMOKA\nNotat fra Deloitte om udlodning af kapital i I/S SMOKA ved opløsning\nVærdiansættelse af Modtageanlæg Høje Taastrup\nNotat om håndtering af risici for jordforurening på Modtageanlæg Prøvestenen\nNotat om opløsningsproces for I/S SMOKA\n§ 14 i Bekendtgørelse nr. 68 af 25.01.2013 om kommunernes låntagning og meddelelse af garantier m.v.\nEfter opløsning af I/S SMOKA, fordeles formuen forholdsmæssigt interessentkommunerne imellem. Deloitte har opgjort kapitalen til 19 mio. kr. og Rødovre Kommunes andel heraf vil udgøre 601.916 kr.\nFinansiering af Nyt SMOKA sker gennem takster på en basisydelse og tilvalgsydelser.\nBasisydelsen financieres af en kapacitetstakst, der fordeles i forhold til indbyggertal i interessentkommunerne. Taksten er i 2014 fastsat til 2,74 kr. pr. indbygger og forventes at falde til 2,17 kr. pr. indbygger i 2015.\nI/S SMOKA opløses med tilbagevirkende kraft pr. 01.01.2014 og aktiviteter overdrages til Nyt SMOKA.\nBilag 1: Anmodning om opløsning af SMOKA samlet materiale\nIslev Sportsdykker Klub, garage til bådudstyr - ansøgning om bevilling\nGodkendelse af forslag til etablering af lukket garage ved Rødovre Musikskole til brug for Islev Sportsdykker Klub. På anlægsbudgettet (Investeringsoversigten) i budget 2014 er der afsat rådighedsbeløb på 160.000 kr. til etableringen. Der søges om en anlægsbevilling på 160.000 kr. til gennemførelse af projektet.\nat der gives en anlægsbevilling til frigivelse af rådighedsbeløb på 160.000 kr.\nKultur- og Fritidsudvalget 13-05-2014\nGaragen skal anvendes af dykkerklubben til parkering af klubbens ene båd på tilhørende trailer. Dykkerklubbens anden og lidt mindre båd parkeres allerede i et eksisterende udhus på grunden.\nTeknisk Forvaltning har i samarbejde med Børne- og Kulturforvaltningen samt Islev Sportsdykker Klub og Rødovre Musikskole udarbejdet forslag til gennemførelse af projektet. Forslaget omfatter en udvidelse af eksisterende carport med en lukket garage på ca. 4 x 7 meter.\nDen samlede udgift til opførelsen er anslået til i alt 160.000 kr.\nUdførelse: september - oktober 2014\nBilag 1: Teknisk Forvaltnings bevillingsoplæg af 22.04.2014\nBilag 2: Projektforslag af 02.04.2014\nUdlægning af resurser til specialklasser\nBørne- og Kulturforvaltningen anmoder om, at den sidste fase af udlægning af specialresurser og visitationskompetence til skolerne udsættes fra 01.08.14 til 01.08.2015. Baggrunden for anmodningen er de mange tiltag i forbindelse med folkeskolereformen, som ligeledes træder i kraft pr. 01.08.2014.\nat udlægningen af resurser og visitationskompetence vedrørende specialklasser og gruppeordninger udsættes til 01.08.2015.\nBørne- og Skoleudvalget 13-05-2014\nKommunalbestyrelsen vedtog på sit møde den 25.09.2012, at resurser og visitationskompetence vedrørende specialklasser og gruppeordninger skal udlægges til den enkelte skole/skoleleder pr. 01.08.2014. Udlægningen er en del af inklusionshandleplanen, som skal sikre en bedre, mere målrettet og fleksibel anvendelse af specialresurserne, og som skal skabe incitament til at ekskludere færre elever fra 'normalundervisningen'.\nMed baggrund i det store forarbejde med folkeskolereformen og de mange nye tiltag i reformen, som ligeledes skal implementeres pr. 01.08.2014, anbefaler Børne- og Kulturforvaltningen, at den del af udlægningen, der vedrører specialklasser og gruppeordninger, udsættes i et år til den 01.08.2015.\nDet er Børne- og Kulturforvaltningens opfattelse, at en udsættelse vil give skolerne bedre mulighed for at implementere denne del af inklusionshandleplanen, og der vil blive bedre tid til at sikre det faglige og økonomiske grundlag.\nResurserne og visitationskompetencen vedrørende specialklasser og gruppeordninger vil forblive skolechefens ansvar frem til 01.08.2015.\nUdlægning af resurser og visitationskompetence udlægges til skolelederne pr. 01.08.2015.\nEvaluering af Projekt iPad, Tinderhøj Skole 0. til 5. klasse\nJævnfør IT-handlingsplanen "Skolen altid online" har Børne- og Kulturforvaltningen gennemført en evaluering af iPad-projektet på Tinderhøj Skole.\nat evalueringen indgår i de fremtidige drøftelser af Rødovre Kommunes 1:1 strategi på skoleområdet.\nI forbindelse med Skole IT-handleplanen "Skolen altid online", fik eleverne fra 0. til og med 5. klasse på Tinderhøj Skole udleveret iPads til brug i deres undervisning i august 2013. De relevante lærere og pædagoger fik ligeledes udleveret iPads.\nBørne- og Kulturforvaltningen har gennemført en evaluering af elevernes og lærernes erfaringer med iPads i undervisningen. Evalueringen er gennemført af ledelsen på Tinderhøj Skole og en konsulent fra Pædagogisk Udviklingscenter.\nLedelsen har gennemført en række klassebesøg og overværet undervisning. Efterfølgende er der afviklet samtaler med de involverede lærere. Slutteligt har ledelsen gennemført elevinterviews med elever fra alle klassetrin på 0. til 5. årgang. Pædagogisk Udviklingscenter har gennemført interviews med elever og lærere.\nOvenstående metodiske tilgange har resulteret i et fyldestgørende evalueringsmateriale, der beskriver en lang række fordele og ulemper ved brug af iPads i undervisningen. Både på det pædagogiske plan, men også tekniske, sociale, økonomiske og juridiske fordele og ulemper belyses.\nDe mange muligheder, der gives via apps, anses som værdifulde for undervisningen. Apps virker motiverende og det er muligt at have flere forskelige apps til rådighed, der understøtter undervisningen, hvilket igen understøtter elevdifferentiering.\nUndervisningsmetoderne varieres og undervisningen bliver mere alsidig.\nFlere elever har oplevet deres skrivemuligheder forøget, det er lettere at skrive på iPaden end i hånden, og eventuelle stavefejl ses med det samme.\nDer er let adgang til hjælp til oplæsning af svære ord, hvilket styrker læseindlæringen.\nAdgangen til lommeregner og gangetavler gør, at matematiske opgaver løses hurtigere.\nEleverne er mere aktive med egne elevproduktioner via lyd, foto, billede- og videoredigering, og de er stolte af dem.\nInformationssøgning er altid tilgængeligt og anvendes i alle sammenhænge.\nDen digitale dannelse er højnet, ikke blot hos den enkelte elev, men også i hjemmene.\nDer foregår langt mere elev- til elevlæring, eleverne introducerer apps og opgaver for hinanden.\nSFO'en har oplevet, at der dannes nye relationer, idet iPads opleves som indgang til nye venskaber.\nEleverne kan glemme fokus på indhold og fokusere mere på det tekniske blikfang.\nLyde m.v. kan virke forstyrrende for undervisningen.\nKlasselokaler skal være aflåst i frikvatererne, og skoletaskerne opbevares aflåst i SFO-tiden af hensyn til sikkerheden.\nElever i de yngste klasser glemmer ind imellem at få opladet deres iPad hjemmefra eller at medbringe iPaden i skolen.\nTekstbehandlingsbehovet opleves stort allerede i 4. og 5. klasse. I skriveprocesser kan iPadens muligheder derfor opleves som begrænset.\nElevinterviewene er lutter positive tilkendeligivelser både omkring undervisning, muligheder i forhold til metoder og differentiering samt samarbejde, og eleverne kan ikke længere forestille sig en skoledag uden iPads.\nPå det økonomiske område har skolen på den korte tid ikke oplevet en økonomisk gevinst. Der bruges ca. 60.000 kr. på indkøb af apps. Fremadrettet forventes dette dog at kunne modsvares af en nedgang i indkøb af bøger. Flere elevafleveringer foregår elektronisk, hvilket på sigt også må forventes at betyde en nedgang i papir og kopiudgifter.\nTeknisk har iPads ikke fungeret optimalt. Skolens indkøbte Mac-maskiner, der blandt andet skulle understøtte større elevproduktioner, tidligere udarbejdede dokumenter m.m., har det ikke været muligt at få på det pædagogiske netværk. Tilsvarende gør sig også gældende for Appel-tv. Print bliver også en udfordring. Den manglende netadgang har endvidere gjort, at skolen har indkøbt ekstra ledninger for at tilslutte til de eksiterende smartboards, hvilket yderligere giver en begrænset fuktionalitet mellem iPads og smartboard. Forinden eventuelle fremtidige indkøb af yderligere iPads, bør den tekniske platform derfor vurderes i samarbejde med Digitaliseringsafdelingen, som p.t. ikke understøtter iPads.\nDer har været ansat en IT-tekniker lokalt på Tinderhøj Skole. Det har været en stor hjælp i indfasningen og implementeringen, idet der altid har været støtte på skolen til håndtering af de tekniske udfordringer, man stødte på undervejs.\nDer er i perioden kun gået få iPads i stykker (2 elev iPads og 4 personale iPads). Der er efterfølgende indkøbt samme typer covers til personalet, som anvendes på elevernes iPads. Dette har stoppet antallet af skader, men giver også begrænset fuktionalitet mellem iPad og tastatur.\nJuridisk skulle der en del afklaringer til omkring ansvar, og der er fortsat enkelte forældre, der ikke ønsker at indkøbe eksempelvis ny oplader, hvis den gamle er blevet beskadiget.\nPersonalet har stor gavn af iPaden i forhold til deres forberedelse og i undervisningen. Flere giver dog udtryk for, at de ikke finder iPaden tilstrækkelig, og de ønsker også en pc/bærbar som en del af deres daglige arbejdsredskab.\nKonklusion og fremadrettet anbefaling for digitaliseringsindsatsen i Rødovre Kommunes skoler:\nIPads er et fremragende redskab, der fremmer elevernes læring og motivation. Den er særligt velegnet for eleverne fra børnehaveklassen til og med 3. klasse.\nFra 4. klasse anbefales i stedet hybridmaskiner, som i dag er tilgængelige for elever fra 6. klassetrin på alle skolerne.\nIPads bør have fuld adgang til det pædagogiske netværk, og bør understøttes af Digitaliseringsafdelingen.\nSamspillet mellem iPads og smartboards skal optimeres for at sikre fuldt udbytte og funktionalitet af smartboardet.\nDen fælleskommunale digitaliseringsstrategi, Børn- og kultur.\nEvalueringen vil indgå i den kommende IT-handleplan på skoleområdet fra 2015.\nBilag 1: Evalueringsrapport Projekt ipad, Tinderhøj Skole\nTimefordelingsplan for skoleåret 2014/2015\nBørne- og Kulturforvaltningen fremlægger timefordelingsplan til skoleåret 2014/2015.\nat timefordelingsplanen med bemærkninger godkendes.\nUndervisningsministeriet har udarbejdet ny vejledende timefordelingsplan for skoleåret 2014/2015. Ændringerne beskrives i det følgende.\nElevernes skoledag forlænges, og der foretages følgende ændringer i forhold til den nuværende vejledende timefordelingsplan, som også har været gældende i Rødovre Kommune:\nForhøjelse af dansk i 4.-9. klasse med 30 timer om året.\nForhøjelse af matematik i 4.-9. klasse med 30 timer om året\nIndførelse af engelsk i 1. og 2. klasse med 30 timer om året.\nForhøjelse af idræt i 1. klasse med 30 timer om året.\nForhøjelse af musik i 1. og 5. klasse med 30 timer om året.\nForhøjelse af håndværk og design i 4. klasse med 30 timer om året.\nNedsættelse af håndværk og design/hjemkundskab i 7. klasse med 30 timer om året.\nIndførelse af 2. fremmedsprog i 5. klasse 30 timer og i 6. klasse med 60 timer om året.\nForhøjelse af timetallet i natur/teknik i 2. og 4. klasse med 30 timer om året.\nIndførelse af valgfag fra 7. klasse.\n30 timer fra 8. klasse i geografi flyttes til 7. klasse, således at der sker en udjævning af timerne mellem de to klassetrin.\nEndvidere indføres der understøttende undervisning. Samlet til understøttende undervisning, lektiecafé, klassens tid, bevægelse og pauser skal der afsættes:\n1. og 2. klasser, 450 timer om året\n3. og 4. klasse, 420 timer om året\n5. og 6. klasse, 390 timer om året\n7. og 8. klasse, 440 timer om året\n9. klasse, 470 timer om året\nFor alle fag, bortset fra dansk, matematik og historie, er undervisningstimetallet vejledende. Den samlede årsnorm forudsættes dog overholdt, men der opereres ikke længere med to timefordelingsplaner (en vejledende og en minimumsplan). For dansk, matematik og historie er det vejledende timetal dog samtidig udtryk for et minimumstimetal, hvilket betyder, at klasserne mindst skal have undervisning i dette timetal på et år, og det skal for disse fag fortsat indberettes til Undervisningsministeriet, at timerne har været læst.\nI den nye timefordelingsplan indføres 2. fremmesprog fra 5. klasse, og der gives færre ugentlige timer på 7., 8. og 9. årgang. Det betyder, at elever i nuværende 7. og 8. årgang skal have en overgangsordning i skoleåret 2014/2015 og 2015/2016 på 30 timer om året for at opretholde det vejledende timetal, der sikrer grundlaget for overholdelse af Fælles Mål. Skolerne gives frihed til inden for det vejledende timetal og tiden til den understøttende undervisning at sikre, at der tildeles tid til det 2. fremmedsprog for kommende 8. og 9. årgang.\nØnskes fransk som 2. fremmedsprog, tilbyder Rødovre Kommunale Ungdomsskole fransk som prøvefag i et treårigt forløb fra 7. til 9. klasse.\nLov om folkeskolen, gældende fra 01.08.2014.\nDe økonomiske konsekvenser ved folkeskolereformen er indarbejdet i budgettet.\nTimefordelingsplanen er gældende for skoleåret 2014/2015.\nBilag 1: Timefordelingsplan 2014/2015\nBørne- og Kulturforvaltningen fremsætter hermed orientering om partnerskabsaftale indgået mellem kultur- og fritidsområdet og skoleområdet.\nSagen fremlægges samtidig i Kultur- og Fritidsudvalget.\nBørne- og Skoleudvalget og Kultur- og Fritidsudvalget 13-05-2014\nDen nye folkeskolereform åbner mulighed for en markant styrkelse af de kunstneriske fag. Skolerne skal i højere grad åbne sig over for det omgivende samfund. Der skal skabes en større inddragelse af det lokale idræts-, kultur- samt foreningsliv i skolen, og kommunerne forpligtes til at sikre et samarbejde. Herudover forpligtes folkeskolen og de kommunale musik- og billedskoler til et gensidigt samarbejde.\nDenne samarbejdsaftale skal tydeliggøre mulighederne ved at kultur- og fritidsinstitutionerne og folkeskolerne finder fælles løsninger, ikke kun i den understøttende undervisning, men i undervisningen i det hele taget.\nGennem et konstruktivt samarbejde mellem folkeskolerne, kultur- og fritidsinstitutionerne og foreningslivet, er der nu mulighed for at finde fremtidige løsninger, der kan udvikle de kunstneriske og kreative fag, give dem en ny profil og et fagligt løft.\nAt tilbyde alle Rødovres skolebørn en kulturel dannelsesrejse, så kunst, kultur og sport bliver en integreret del af undervisningen, og dermed en helt naturlig del af børns liv og bevidsthed.\nVisionen skal berige børnene med personlig udvikling, indsigt, forståelse og fordybelse i forskellige kunstarter og deres udtryksformer. Dette skal danne grundlag for børnenes muligheder for selv at udtrykke sig gennem idræts- og kunstformerne.\nAlle skolebørn skal i skoletiden have mulighed for at arbejde seriøst og indgående med såvel etablerede som nye kunstarter herunder musik, billedkunst, film, teater/drama, arkitektur/design, dans og idræt. Det er således ikke nok at se en teaterforestilling eller opleve en koncert.\nRødovre Kommune bliver foregangskommune i forhold til at skabe kulturel indsigt og udvikling på tværs af skoler, kultur- og fritidsinstitutioner og foreningsliv. Dette sker med udspring i et velfungerende og veluddannet netværk af professionelle, fagudannede folkeskolelærere, dygtige frivillige m.fl.\nRødovre Kommune tilbyder egnede rammer til alle former for kulturel udfoldelse og dannelse. Det er afgørende for oplevelsen og kreativiteten, at kunst og kultur kan dyrkes i egnede lokaler på lige vilkår med andre fag og idrætsgrene.\nProces og struktur\nFor at sikre at parnerskabsaftalen føres ud i livet, nedsættes en styregruppe og en referencegruppe. Styregruppen bliver sammensat af repræsentanter fra skolelederne, PUC, kultur- og fritidsinstitutionerne og kulturkonsulenterne.\nReferencegruppen vil bestå af kulturkontakterne på folkeskolerne og repræsentanter af kunstnere og frivillige, der har fungeret i projekterne i skolerne.\nDer er i partnerskabsaftalen beskrevet et tidsforløb, der sikrer, at styregruppe og referencegruppe får startet en udviklingsproces på skolerne i det kommende skoleår.\nDer afvikles netværksskabende workshops på skolerne. Relevante netværk samles, idéudvikler og beskriver mulige nyskabende forløb, der integrerer kunst og kultur i undervisningen.\nPUC stiller lokaler og konsulenter til rådighed efter behov.\nModeller afprøves og udvikles.\nIngen økonomiske konsekvenser, da samarbejdet vil være selvfinansierende af den enkelte institution.\nAftalen er gældende fra 01.08.2014 - 30.06.2016, hvorefter aftalen evalueres og genforhandles.\nBilag 1: Partnerskabsaftale\nBilag 2: Idékatalog\nSamarbejdsaftaler mellem folkeskolerne og interne og eksterne parter\nEn af intentionerne i folkeskolereformen er, at skolen skal åbnes mod det omgivende samfund. Børne- og Kulturforvaltningen fremlægger her, hvor der er indgået samarbejdsaftaler med interne og eksterne parter, og hvor der stadig drøftes et samarbejde. Partnerskabsaftalen med kultur- og fritidsinstitutionerne behandles i en selvstændig sag.\nat de beskrevne samarbejdsaftaler tages til efterretning, og\nat Rødovre Kommunale Ungdomsskole kan udbyde valgfag i samarbejde med folkeskolernes 7. - 9. klasse.\nEn af intentionerne i folkeskolereformen er, at skolen skal åbnes mod det omgivende samfund. Børne- og Kulturforvaltningen har på den baggrund udarbejdet aftaler med forskellige parter om et samarbejde. Der er indgået aftaler med nedenstående områder.\nDer er i loven åbnet mulighed for, at folkeskolerne kan samarbejde med ungdomsskolen om udbud af valgfag fra 7. klasse. Det er aftalt, at der skal være et samarbejde om at udbyde valgfag, således at fag, som af resursemæssige årsager ikke udbydes på den enkelte skole på grund af at for få elever har valgt det, kan udbydes på Ungdomsskolen. Ved at samle eleverne fra de forskellige skoler kan der dannes grundlag for at oprette fagene. Ungdomsskolen har en erfaring i at oprette masterclasses for særligt dygtige elever inden for et område. Dette vil der tillige blive et større samarbejde om. Ungdomsskolen vil desuden som hidtil stå for udbudet af fransk som prøveforberedende fremmedsprog.\nSSP-konsulenterne tilbyder allerede nu forskellige forløb i forhold til kriminalitetsforebyggende trivselstiltag. Disse er frivillige for skolerne at benytte. Fra næste skoleår vil der være foreløbig 4 forløb, som det vil være obligatorisk for skolerne at benytte:\nForældrenetværksdannelse i børnehaveklassen for forældrene.\n"Det er sejt at sige nej" om flertalsmisforståelser. Elever og forældre i 5. klasse.\n"En teenager i familien" for forældre i overbygningen\nForløb om misbrug af rusmidler i overbygningen.\nDer arbejdes på et 5. forløb om moral ved brug af de digitale medier.\nHerudover arbejdes der stadig med konflikthåndtering og uddannelse af konfliktmæglere.\nDet er besluttet, at byggelegepladserne skal indgå i undervisningen, hvor det er relevant i forhold til undervisningsforløb om dyr, natur og fritidsliv. Byggelegepladserne har udarbejdet et katalog af undervisningseksempler til brug for skolerne, som udover et natur indhold også har en vinkel med praktisk anvendt matematik med udgangspunkt i byggerierne af huse.\nEn central del af reformen er, at eleverne skal bevæge sig mere i folkeskolen. Der er kontakter mellem skolerne og Bevægelseskompagniet i forhold til at få ideer til, hvorledes den mere bevægelse kan indarbejdes i skolens hverdag.\nSammen med Jobcenteret er der i øjeblikket forhandlinger med 'Bygge og Anlæg' i forhold til at indgå et forpligtende samarbejde. Følgende områder drøftes:\nFremskaffelse af praktikpladser.\nPraktikforløb på Teknisk Skole.\nAfholdelse af konkurrencer i overbygningen om færdigheder inden for 'Bygge og Anlæg'.\nKompetenceudvikling af skolens lærere i forhold til vejledning af folk fra erhvervslivet og ungdomsuddannelserne.\nUd over ovennævnte samarbejder er der allerede i dag etableret samarbejde med andre ungdomsuddannelser, bl.a. Nørre Gymnasium og Teknisk Skole, og folkeskolerne vil være åbne over for fremtidige samarbejder med øvrige interesserede, f.eks. Rødovre Frivilligcenter.\nUdgifterne afholdes inden for skolernes og institutionernes budgetter.\nSamarbejderne starter fra og med skoleåret 2014/2015.\nKompetenceudvikling i skoleåret 2014/2015\nBørne- og Kulturforvaltningen orienterer om kompetenceudvikling på skoleområdet i skoleåret 2014/2015.\nDog med en bemærkning fra Hans Houmøller (Ø) om, at Enhedslisten generelt ikke kan godkende private sponsorater i folkeskolen.\nVia Mærskfonden ansøger Børne- og Kulturforvaltningen om et kompetenceudviklingsforløb, der involverer det pædagogiske personale på alle skolerne. Projektet er et toårigt forløb, som sætter fokus på klasseledelse, målstyret læring og formativ evaluering. Ansøgningen gennemføres i samarbejde med Professionshøjskolen Metropol og konsulenthuset MacMann Berg.\nDet er forskningsmæssigt dokumenteret, at netop klasseledelse, synlig, målstyret og differentieret undervisning baseret på løbende (formativ) evaluering af elevernes læringsudbytte samt læreres og pædagogers kritiske refleksion over effekten af den pædagogiske aktivitet, giver optimale udfordringer til alle. Desuden mindskes betydningen af social baggrund, og trivslen øges blandt eleverne – jævnfør de tre nationale mål for skolen.\nKonceptet er bygget op som et aktionslæringsforløb, al pædagogisk personale vil deltage, og der vil blive uddannet lokale ressourcepersoner, der kan understøtte den fremadrettede implementering af indsatserne. Desuden understøttes forløbet af to ledelsesforløb. Det ene har til formål at sikre ledelsesmæssig forståelse og understøttelse af implementeringen og ligger tæt op af kompetenceudviklingen af personalet. Det andet bygger teori på forløbet i forhold til sprog, kultur, implementering, strategi og ledelse.\nDerudover ansøger Islev Skole - også via Mærskfonden - om deltagelse i et projekt med fokus på innovation. Islev Skole har netop fået godkendt en ansøgning hos Fonden for Young Enterprisers til opbygning af et innovationsnetværk i Rødovre bl.a. med fokus på erhvervslivet. I forlængelse af dette ønsker skolen at indgå i ansøgningen med henblik på kompetenceudvikling af et par lærere, samt videndeling og netværksopbygning med Hvidovre og Solrød kommuner, der ligeledes indgår i ansøgningen. Ansøgningen gennemføres i samarbejde med konsulenthuset Resonans.\nVia Pædagogisk Udviklingscenter arbejdes der desuden med pædagogiske og faglige netværk indenfor læse- og testvejledere, IT og læringscenter, tosprogsvejledere, inklusionsvejledere (AKT) samt et fagligt netværk indenfor matematik og bevægelse. Der afholdes en årlig fagfestival med temaer, der er relevante for implementering af folkeskolereformen. Herudover ydes der intern konsulentstøtte til de enkelte skoler, både rettet mod personale og ledelse.\nEndelig har Rødovre Skole ansøgt om støtte via Undervisningsministeriets Læringskonsulentkorps til fastsættelse og opfølgning på læringsmål inden for de naturvidenskabelige fagområder med hovedfokus på matematik. Valhøj Skole har ligeledes ansøgt om læringskonsulentstøtte fra Undervisningsministeriet. Deres ansøgning omhandler klasseledelse, målstyret læring og evaluering og har således sammenhæng til kompetenceforløbet med Metropol.\nRødovre Kommune ansøger Mærskfonden om 4.991.700 kroner og vil bidrage med en egenfinansering, primært i form af leverede arbejdstimer på forventet samme niveau fordelt over budgetårene 2014, 2015 og 2016.\nKompetenceudviklingen vil foregå i skoleåret 2014/2015, og for så vidt angår Mærskansøgningen også i skoleåret 2015/2016.\nDorthe Mariehjemmet - regnskab 2013\nBestyrelsen for det selvejende plejehjem Dorthe Mariehjemmet forelægger regnskab 2013.\nat regnskabet tages til efterretning\nat prisaftalen ikke justeres\nSocial- og Sundhedsudvalget 13-05-2014\nKommunalbestyrelsen indgik den 22. december 2009 (sag nr. 237) en ny aftale med bestyrelsen for Dorthe Mariehjemmet med virkning fra regnskabsåret 2010. Aftalen indebærer, at Rødovre Kommune betaler en fast døgntakst for de visiterede beboere, og at såvel over- som underskud er Rødovre Kommune uvedkommende.\nRegnskab for 2013 viser et merforbrug på 910.973 kr.\nSocial- og Sundhedsforvaltningen har følgende kommentarer til regnskabet:\nI ledelsesberetningen fremgår det, at "i perioden 2010 og til 2013 er dagtaksten i gennemsnit steget med 1,67 %, hvilket efter ledelsens opfattelse ikke dækker udviklingen i de faktiske omkostninger".\nForvaltningens kommentarer er, at i følge aftalen fremskrives budgettet årligt med KL´s vægtede fremskrivningsprocent, og det er Dorthe Mariefonden, der oplyser taksten overfor Dorthe Mariehjemmet. Den takst der er opkrævet i 2013 er i overensstemmelse med forvaltningens beregning.\n"Ved årets udgang er der således fremsendt regning til Rødovre Kommune, som dokumenterer, at meromkostningen pr. dag for en borger med ESBL (resistente bakterier) andrager 643,30. Disse øgede udgifter har i 2013 andraget ikke under kr. 650.000" samt "........behov for justering af prisaftalen. Det er vurderingen, at det vil lykkes at få en sådan aftale på plads i 2014"\nForvaltningens kommentarer er, at der er beboere med ESBL på alle plejehjem, i rehabiliteringsafdelingen samt i hjemmeplejen, og der er ikke givet yderligere bevilling til disse institutioner, hvilket er meddelt ledelsen på Dorthe Mariehjemmet.\n"Siden overgangen til den nuværende aftale har ledelsen uden held forsøgt at argumentere for, at feriepengeforpligtigelsen blev dækket af Rødovre Kommune.......Da argumentationen ikke har vundet gehør, har bestyrelsen besluttet at henlægge sagen".\nForvaltningens kommentarer er, at spørgmålet løbende har været drøftet - senest i efteråret 2013, hvor forvaltningen holdt møde med ledelsen og bestyrelsens advokat. Advokaten er ikke vendt tilbage, så det er først nu, at forvaltningen bliver gjort bekendt med bestyrelsens beslutning.\n".......i forbindelse med Finanslovens vedtagelse vil medføre en tilførsel af yderligere økonomi i størrelsesordenen kr. 500.000".\nForvaltningens kommentarer er, at det er korrekt, at der er afsat 500.000 kr. til hver af de fire plejehjem, men beløbet er øremærket til ansættelse af en medarbejder pr. plejehjem til at styrke mulighederne for aktiviteter og samvær med beboerne og vil således ikke indgå i den almindelige drift.\nAf revisionsprotokollatet af 11.03.14 fremgår det, at "En belægningsprocent på 96,56 ligger under, hvad der normalt er gældende for tilsvarende plejehjem"\n"Vi skal endnu engang anbefale, at der udarbejdes belægningsoversigter, der dokumenterer, hvornår det enkelte lejemål er opsagt og tømt..............Disse dage må ikke indgå i afregningsopgørelsen med Rødovre Kommune"\nForvaltningens kommentarer er, at omkostninger pr. realiseret plejedag er steget fra 1.359 kr. i 2012 til 1.575 kr. i 2013 (svarende til en stigning på 15,9%)\nAntal ansatte er steget fra 93,16 til 97,97.\n"Lån Rødovre Kommune kr. 3.800.000".\nForvaltningens kommentarer er, at beløbet relaterer sig til et likviditetslån etableret i 2009. Der foreligger ingen aftale om afvikling, og lånet er ikke forrentet.Vi har fået oplyst, at der i budgettet for 2014 er indregnet en påbegyndelse af afvikling af lånemellemværendet med kr. 200.000".\nAftale med bestyrelsen for Dorthe Mariehjemmet.\nBilag 1: Årsregnskab for Dorthe Mariehjemmet 2013\nElektravej 2, istandsættelse af lokalerne - ansøgning om frigivelse af rådighedsbeløb\nDer ansøges om frigivelse af rådighedsbeløb til istandsættelse af lokalerne på Elektravej 2.\nat der frigives det i investeringsoversigten afsatte rådighedsbeløb på 1.177.000 kr. til istandsættelsen af lokalerne på Elektravej 2.\nPå anlægsbudgettet (investeringsoversigten) i budget 2014 er der afsat rådighedsbeløb på 1.177.000 kr. Der er den 18.06.2013 givet en anlægsbevilling på 2.353.000 kr. til istandsættelse af lokalerne på Elektravej 2.\nDer ansøges om frigivelse af det afsatte rådighedsbeløb på 1.177.000 kr.\nUdvidelse af Skiftesporet - anlægsregnskab\nAnlægsregnskab for udvidelsen af Skiftesporet forelægges.\nat mindreudgiften er tilgået kassen i 2012\nUdvidelse af Skiftesporet - anlægsregnskab.\nMindreforbruget skyldes færre udgifter til istandsættelse\naf lokalerne end forudsat.\nMindreudgiften er tilgået kassen i 2012.\nGodkendelse af fælles kommunale målsætninger på psykiatriområdet (rammepapir)\nKKR Hovedstaden har fremsendt rammepapir vedrørende "Kommunernes fælles rolle - udviklingen af det nære sundhedsvæsen på psykiatriområdet" til godkendelse i alle regionens kommuner.\nat rammepapir om "Kommunernes fælles rolle - udviklingen af det nære sundhedsvæsen på psykiatriområdet" godkendes\nSocial- og Sundhedsudvalget og Beskæftigelsesudvalget 13-05-2014\nSom opfølgning på KL's udspil om "Det nære sundhedsvæsen" er der i KKR regi udarbejdet et rammepapir på psykiatriområdet, der har til formål at give en fælles forståelse af, hvordan kommunerne arbejder med indsatsen for borgere med psykiske vanskeligheder eller lidelser. Rammepapiret beskriver nogle "skal-indsatser" og nogle "kan-indsatser" og er opdelt i fire strategiske målsætningsområder:\nForebyggelse af (gen)indlæggelser\nDokumentation og metodeudvikling\nVed at arbejde med ovennævnte målsætninger sikres det, at vi som kommune udvikler det nære sundhedsvæsen, så "Det fremmer alle borgeres sunde livsstil og forebygger sygdom", "Støtter borgerne i at tage hånd om egen livssituation og udøve egenomsorg" samt at "Borgeren er i centrum, og der er fokus på den samlede livssituation".\nSocial- og Sundhedsforvaltningen har udarbejdet et notat, der oplister "skal-indsatserne" i de fælleskommunale målsætninger samt giver en status på den nuværende indsats eller allerede planlagte nye tiltag.\nKKR præciserer, at det er vigtigt at følge op på effekten af indsatserne på området, og der skal derfor ultimo 2016 følges op på målsætningerne i rammepapiret. KKR har på sit møde den 14. marts 2014 anbefalet kommunerne at godkende rammepapiret på psykiatriområdet.\nMaj 2014: Politisk behandling af rammepapiret i Kommunalbestyrelsen\nUltimo 2016: Opfølgning på rammepapiret\nBilag 1: Kommunernes fælles rolle - udviklingen af det nære sundhedsvæsen på psykiatriområdet (rammepapir)\nBilag 2: Brev vedrørende godkendelse af rammepapir på psykiatriområdet\nBilag 3: Bilag 1 til brev - baggrund for rammepapir på psykiatriområdet\nBilag 4: Bilag 2 til brev - En fælleskommunal struktur på psykiatriområdet\nBilag 5: Bilag 3 til brev - Satspuljemidler\nBilag 6: Notat om rammepapir på psykiatriområdet\nGodkendelse af udviklingsstrategi for Den sociale rammeaftale 2015\nUdviklingsstrategi til Den sociale rammeaftale 2015 forelægges til politisk godkendelse.\nSagen behandles samtidig i Børne- og Skoleudvalget og i Social- og Sundhedsudvalget.\nat Rammeaftale 2015 - Udviklingsstrategi for det specialiserede socialområde og specialundervisning godkendes\nSocial- og Sundhedsudvalget og Børne- og Skoleudvalget 13-05-2014\nDet er kommunernes ansvar at koordinere det specialiserede socialområde og specialundervisningsområdet på såvel børne- og ungeområdet som voksenområdet. Som følge heraf har kommunerne ansvaret for at udarbejde en årlig rammeaftale for det specialiserede social- og specialundervisningsområde. Rammeaftalen består af en udviklingsstrategi og en styringsaftale.\nUdviklingsstrategien for rammeaftalen 2015 blev drøftet i Kommunekontaktrådet (KKR) for Hovedstaden den 14. marts 2014, hvor KKR anbefalede strategien til godkendelse i kommunalbestyrelserne. Styringsaftalen for rammeaftalen 2015 vil blive behandlet i KKR Hovedstaden den 11. juni 2014 og efterfølgende blive sendt til politisk behandling i kommunerne.\nFormålet med udviklingsstrategien er at undersøge, om der er områder, hvor der er særlig behov for koordination eller samarbejde på tværs af kommunerne og/eller mellem kommunerne og Region Hovedstaden. Kommunerne har januar 2014 indberettet fremtidige behov og udviklingstendenser i målgrupper og tilbud til KKR.\nKonklusionen i udviklingsstrategien er, at der ikke på nuværende tidspunkt er behov for at indgå tværkommunale/regionale aftaler om regulering af tilbud og pladser. Kommunerne forventer generelt en uændret udvikling i målgruppernes størrelse. Kommunerne har stor fokus på styring, effektiv drift og metodeudvikling i den faglige indsats, og området er fortsat præget af strategier om inklusion og hjemtagning af borgere fra døgntilbud til typisk mindre indgribende tiltag i nærmiljøet.\nIndberetningerne fra kommunerne viser følgende væsentlige udviklingstendenser:\nEn væsentlig del af kommunerne vurderer en stigning af voksne med alkoholmisbrug, med stofmisbrug, med sindslidelse, hjemløse og voksne med dobbeltdiagnose\nEn væsentlig del af kommunerne forventer en stigning i antallet af børn og unge med psykosociale problemer samt børn og unge med misbrug\nKommunerne i regionen forventer en stigning i antallet af børn, unge og voksne med udviklingsforstyrelser såsom ADHD og autisme\nEn række kommuner forventer en stigning af antallet af voksne udviklingshæmmede med psykisk sygdom eller demens\nEn mindre del af kommunerne forventer en stigning i børn og unge med udviklingshæmning\nPå baggrund af konklusionerne er der er valgt følgende fokusområder for den tværkommunale koordination i KKR :\nStigende tilgang af hjemløse - herunder særligt unge hjemløse\nNye krav til tilbuddene grundet længere levetid og generel aldersvækkelse blandt målgrupperne på voksenområdet\nTilbud til borgere med dobbeltdiagnose\nInklusionsdagsordenen på børne- ungeområdet og dennes betydning for de højt specialiserede tilbud\nØkonomistyring, effektiv drift og udvikling af metoder\nKKR Hovedstaden har derudover i 2015 valgt at sætte særligt fokus på tilbud til borgere med dobbeltdiagnose. Ministeriet for Børn, Ligestilling, Integration, og Sociale forhold har i 2015 udmeldt temaet "anbragte børn og unges undervisning/uddannelse".\nBekendtgørelse om rammeaftaler m.v. på det sociale områder og på det almene ældreboligområde (BEK 1021, 2013) og\nBekendtgørelse om rammeaftaler m.v. på specialundervisningsområdet (381 af 28/04/2012).\nUdviklingsstrategi til den sociale rammeaftale 2015 skal godkendes i kommunerne inden den 30. maj 2014.\nBilag 1: Opsummering af udviklingsstrategi for det sociale område 2015\nBilag 2: Oversigt over tilbud omfattet af Udviklingsstrategi 2015\nBilag 3: Oversigt over belægning og kapacitet\nBilag 4: De mest specialiserede tilbud i Udviklingsstrategi 2015\nBilag 5: Samrådet for domfældte udviklingshæmmede årsberetning 2013\nBilag 6: Lands- og landsdelsdækkende tilbud og sikrede afdelinger. Kapacitet, belægning, behov og efterspørgsel.\nIntegrationsrådets redegørelse for 2013\nRedegørelse for Integrationsrådets arbejde i 2013 forelægges hermed. Sagen behandles samtidig i alle udvalg.\nat Integrationsrådets redegørelse for 2013 tages til efterretning.\nAlle fagudvalg 13-05-2014\nDer har i 2013 været et godt samarbejde, både på politisk- og forvaltningsniveau, omkring integrationspolitikker og indsatser i kommunen.\nI forbindelse med Kommunalvalget 2013, afholdt Integrationsrådet valgmøde på Rødovregård i oktober. Integrationsrådet har i 2013 indgivet høringssvar omkring kvalitetstandarder for handicapkørsel og kvalitetstandarder for personlig og praktisk hjælp fra Integrationsrådet.\nIntegrationsrådet har flere gange i løbet af 2013 været synlige i pressen og på digitale medier, især i forbindelse med Mangfoldighedsfestivalen, som med succes blev afholdt i juni 2013.\nIntegrationslovens § 42.\nBilag 1: Integrationsrådets redegørelse for 2013\nResultatrevision for beskæftigelsesindsatsen 2013\nSocial- og Sundhedsforvaltningen fremlægger resultatrevisionen for beskæftigelsesindsatsen 2013 med jobcentrets bemærkninger. Resultatrevisionen sammenholdes med målsætningerne i beskæftigelsesplanen, som er fastsat af henholdsvis Beskæftigelsesministeren og Kommunalbestyrelsen i Rødovre.\nJobcentret knytter generelle bemærkninger til udviklingen på arbejdsmarkedet og resultatrevisionen, samt specifikke bemærkninger til de enkelte mål. Endelig kommenteres udfordringerne for den fortsatte beskæftigelsesindsats i 2014 og 2015.\nResultatrevisionen er fremsendt til høring i Det Lokale Beskæftigelsesråd, samt til udtalelse i Beskæftigelsesregionen for Hovedstaden og Sjælland inden endelig fremlæggelse i Kommunalbestyrelsen. Høringssvar og udtalelse er vedlagt sagen som bilag, og giver ikke anledning til yderligere bemærkninger.\nat resultatrevisionen 2013 med Jobcentrets bemærkninger godkendes.\nResultat af beskæftigelsesindsatsen for mål i beskæftigelsesplanen 2013\nRødovre Jobcenter har nået ministermålet nr. 3 om bekæmpelse af langtidsledighed og har tilnærmelsesvist nået mål nr. 2 og 4 for færre tildelinger af førtidspension og øget antal private løntilskudsordninger. Der foreligger ikke data fra Arbejdsmarkedsstyrelsen for opfyldelse af Beskæftigelsesministerens mål nr. 1 om flere unge i uddannelse.\nRødovre Jobcenter har opfyldt Kommunalbestyrelsens mål om færre sygedagpengeforløb med varighed over 52 uger.\nBesparelsespotentiale og andelen af befolkningen på offentlig forsørgelse\nAndelen af borgere på offentlig forsørgelse var i 2013 på 17,66 fuldtidspersoner mod 18,95 i den sammenlignelige klynge af kommuner.\nDer opgøres som tidligere nævnt et besparelsespotentiale for beskæftigelsesindsatsen i Rødovre. Dette angiver den besparelse Rødovre kommune kan opnå, hvis antallet inden for de enkelte ydelser isoleret set bringes på niveau med de vurderede rammevilkår.\nSom de foregående år er dette kendetegnet ved, at der i Rødovre er færre førtidspensionister og flere kontanthjælpsmodtagere. Dette er et resultat af en overordnet prioritering i beskæftigelsesindsatsen i Rødovre Kommune, hvor borgerens tilknytning til arbejdsmarkedet søges opretholdt.\nBesparelsespotentialet er opgjort til 20,2 mio. kr. på kontanthjælpsområdet. På de øvrige forsørgelseskategorier er udviklingen endnu mere gunstig, herunder er besparelsespotentialet på førtidspension på 23,1 mio. kr. Beskæftigelsesindsatsen i Rødovre medfører i alt en mindreudgift på i alt 33 mio. kr. netto i 2013 i forhold til de vurderede rammevilkår svarende til i alt 322 fuldtidspersoner i 2013.\nTil yderligere belysning af resultaterne vedlægges beskæftigelsesregionens rapport: "Resultater af beskæftigelsesindsatsen 4. kvartal 2013 for Østdanmark".\nUdfordringer i beskæftigelsesindsatsen i 2014 og 2015.\nDen største udfordring i den kommende beskæftigelsesindsats er at bringe ledige med komplekse problemer tættere på arbejdsmarkedet gennem tilbud, der imødekommer de sociale, helbredsmæssige og beskæftigelsesrettede udfordringer.\nDet omhandler blandt andet etablering af flere ressourceforløb samt plads på det rummelige arbejdsmarked – herunder fleksjob på få timer ugentligt.\nDerudover er den generelle udfordring fortsat at få flere unge til at gennemføre uddannelse samt at begrænse antallet af langtidsledige – herunder modtagere af sygedagpenge i jobafklaringsforløb som følge af sygedagpengereformen, der træder i kraft 1. juli 2014.\nResultatrevisionen offentliggøres den 1. juli 2014.\nBilag 1: Resultatrevision 2013 med Jobcentrets bemærkninger\nBilag 2: Resultatoversigt (bilag 1 til resultatrevision)\nBilag 3: Besparelsespotentiale - København og Aarhus (bilag 2 til resultatrevision)\nBilag 4: Tillæg til Resultatrevision 2013 - Begrænsning af antallet af ledige med mere end 12 måneders varighed\nBilag 5: Beskæftigelsesregionens rapport efter 4 kvartal 2013 (bilag til mødesagen)\nBilag 6: Beskæftigelsesregionens høringssvar til resultatrevision 2013\nBilag 7: LBR Rødovres høringsssvar til Resultatrevision 2013\nÅrsregnskabet for 2013 er nu færdigt og udviser et mindreforbrug på serviceudgifterne på 56,5 mio. kr. Efter den politiske behandling af årsregnskabet skal regnskabet revideres af BDO Kommunernes revision. Grønt regnskab 2013 er ligeledes færdigt.\nØkonomi - og Personaleforvaltningen indstiller,\nat årsregnskab 2013 afgives til revisionen\nat grønt regnskab for 2013 tages til efterretning\nI budget 2013 som Kommunalbestyrelsen vedtog i oktober 2012 er de budgetterede driftsudgifter 2.480,4 mio. kr. Regnskabsresultatet er på 2.430,9 mio. kr. svarende til et mindreforbrug på 49,5 mio. kr. Hen over året er der givet tillægsbevillinger på 0,5 mio. kr. på driften. Således at det korrigerede budget i forhold til regnskabsresultatet ender med et mindreforbrug på 49,1 mio. kr.\nServiceudgifterne, som er en del af de samlede driftsudgifter, var i det oprindelige budget på 1.838,8 mio. kr. og regnskabsresultatet er på 1.782,4 mio. kr., hvilket svarer til et mindreforbrug på 56,5 mio. kr. eller svarende til 3 pct. under budgettet. Rødovre Kommune har derfor holdt sig inden for den budgetterede serviceramme.\nRegnskabsresultat for 2013 udviser et forbrug på 99,1 mio. kr. og dermed et mindreforbrug i forhold til kommunens korrigerede budget på 127,3 mio. kr. Heraf er 104,6 mio. kr. overført til 2014. Der er overført uforbrugte anlægsbevillinger på i alt 71,2 mio. kr. fra 2012 til 2013.\nRødovre Kommune har indgået klimakommuneaftale i 2013, og har dermed forpligtet sig til at reducere CO2-udledningen fra egen virksomhed med 2 procent hvert år frem til 2017. CO2-udledningen er i 2013 reduceret 1,2 procent i forhold til 2012. Når målet ikke er nået, som det ellers var forventet skyldes det, at den planlagte fjernvarmeudbygning i 2013 i Rødovre Kommune blev udsat til 2014.\nFjernvarmekonvertering af kommunale bygninger yder et væsentligt bidrag til reduktion af CO2-udledningen. Den manglende målopfyldelse forventes udlignet i 2014, hvor der forventes en reduktion på over 3 procent.\nStyrelseslovens § 45 og 57 indeholder bestemmelser om proceduren i forbindelse med aflæggelse af årsregnskab.\nDet fremgår af styrelsesloven, at årsregnskabet aflægges af Økonomiudvalget til Kommunalbestyrelsen, således at årsregnskabet kan afgives til revisionen inden den 1. juni det efterfølgende år. Revisionen afgiver inden den. 15. august beretning om revisionen af årsregnskabet til Kommunalbestyrelsen.\nEfter at revisionens bemærkninger til årsregnskabet har været forelagt Økonomiudvalget, træffer Kommunalbestyrelsen i septembermøderækken beslutninger omkring bemærkninger og regnskabets godkendelse.\nBilag 1: Årsregnskab 2013\nBilag 2: Grønt regnskab 2013\nat Personalebarometer 2013 tages til efterretning.\nPersonalebarometeret ser nærmere på centrale områder inden for det personalepolitiske område. Fokusområderne i Personalebarometer 2013 er: Arbejdsmiljø og sundhed, Rekruttering og fastholdelse, Professionel ledelse i organisationen, Strategisk kompetenceudvikling, Innovation og effektivisering og afslutningsvis Personale i tal.\nIndholdet er en blanding af statistikker og beskrivelser af de indsatser, som der har været fokus på i 2013.\nAf større emner fra 2013 kan nævnes, at sundhedsordningen efter 6 år har været i udbud, og den netop afsluttede udbudsrunde har ført til, at Falck Healthcare fortsætter som leverandør. Rødovre Kommune ønsker fortsat at tilbyde medarbejderne en sundhedsordning, men ordningen vil dog blive nytænkt.\nI Udviklingsaftalen for 2011 - 2013 var målet at nedbringe sygefraværsprocenten til 4,70 %. Personalebarometeret kan fortælle, at Rødovre Kommunes samlede sygefraværsprocent i 2013 ligger på 4,76 %, hvilket er 0,06 procentpoint over målet for Direktionens fokusområde.\nRødovre Kommune arbejder aktivt for at udvikle lederne bedst muligt. Derfor har der siden 2012 været gennemført en lederuddannelse og hvert 3. år gennemføres en lederevaluering.\n2013 var også året, hvor vi kunne begynde at høste frugten af det meget omfattende arbejde, der blev foretaget i store dele af organisationen i 2012 forud for implementering af KMD OPUS økonomi-, løn-, personale- og debitorsystem.\nBilag 1: Personalebarometer 2013\nVestegnen HF & VUC - Medlem til bestyrelsen\nInstitutionen Vestegnen HF & VUC har henvendt sig om udpegning af en ny bestyrelse for institutionen, idet der skal udpeges et medlem af Rødovre Kommune. Udpegningen er gældende for en 4 årig periode.\nat Flemming Lunde Østergaard Hansen (A) udpeges, idet udpegningen følger konstitueringen.\nVestegnen HF & VUC er en selvejende institution omfattet af lov om institutioner for almengymnasiale uddannelser og almen voksenuddannelse, der varetager opgaven som voksenuddannelsescenter på Vestegnen. Det geografiske område omfatter Rødovre, Brøndby, Glostrup, Albertslund, Høje-Taastrup, Vallensbæk og Ishøj kommuner.\nBestyrelsen består af 9 medlemmer, hvoraf 7 medlemmer har stemmeret og 2 medlemmer er uden stemmeret. Bestyrelsen sammensættes med 5 udefrakommende medlemmer, hvoraf 1 medlem udpeges af Rødovre Kommune. Bestyrelsens funktionsperiode er 4 år løbende fra førstkommende 1. maj efter, at valg til kommunalbestyrelser har været afholdt.\nKommunalbestyrelsesmedlem Flemming Lunde Østergaard Hansen har været medlem af bestyrelsen i de 2 sidste valgperioder, som repræsentant for kommunalbestyrelserne i regionen i forening.\nI henhold til institutionens nye vedtægter skal der være ét stemmeberettiget medlem, der er udpeget af Rødovre Kommune.\n1 medlem, der udpeges af Professionshøjskolen UCC.\n1 medlem, der udpeges ved selvsupplering med kompetencer, der komplementerer kompetencerne i den tiltrædende bestyrelse, så der i bestyrelsen findes kompetencer indenfor udddannelsesudvikling, kvalitetssikring, ledelse, organisation, jura, økonomi, erfaring fra erhvervsskolesektoren og voksenuddannelsespolitik.\n1 medlem, der udpeges af Albertslund Kommune.\n1 medlem, der udpeges af Rødovre Kommune.\nYderligere udpeges 1 medlem af Kursistrådet blandt deltagere i uddannelse ved institutionen og 1 medlem blandt institutionens medarbejdere.\nBestyrelsen har den overordnede ledelse af institutionen. Den er over for undervisningsministeren ansvarlig for institutionens drift. Bestyrelsen ansætter og afskediger institutionens leder og godkendelse af øvrigt personale efter indstilling. Endvidere fastlægger bestyrelsen institutionens målsætning og strategi for uddannelserne og tilknyttede aktiviteter.\nInstitutionen er oprettet den 1. januar 2007 ved Vestegnen HF & VUC overgang fra at være en amtskommunal institution til en selvejende institution.\nDer afholdes mindst 4 møder årligt.\nSekretariatsbetjening foretages af institutionens leder.\nLov nr. 575 af 9. juni 2006.\nInstitutionen har oplyst, at det medlem der skal udpeges af kommunalbestyrelserne i regionen i forening, udpeges når medlemmerne fra Albertslund og Rødovre Kommune er udpeget.\nBilag 1: Vedtægt for Vestegnen HF & VUC med 2 bilag\nBilag 2: Henvendelse af 1. maj 2014 om udpegning af et bestyrelsesmedlem til Vestegnen HF & VUC´s bestyrelse\nIslev Sportsdykker Klub, garage til bådudstyr - økonomioversigt, godkendelse af entreprenørliste


Ansigts scrub Beaute Pacifique 100 ml\nAnsigts scrub Beaute Pacifique, 100 ml\nAnsigts scrub Beaute Pacifique\nGOMMAGE DOUCEUR, Mild og blid ansigts-scrub til alle hudtyper. Fjerner døde hudceller på hudens overflade.\nPåføres ca. 1-2 gange om ugen i 5 punkter på fugtig hud i ansigtet og på halsen Herefter masséres huden blidt med fugtige finger spidser i 2 minutter. Undgå øjenomgivelserne. Skylles af med vand. Huden bliver blød og ensartet. Afrens med tonic og påfør dernæst din Beauté Pacifique plejecreme. Gommage Douceur kan anvendes på alle hudtyper.\nSærlige fordele Indeholder runde perler af størknet Jojoba-olie, der exfolierer uden at irritere. Efterlader huden med en glat og fin overfl ade med et forhøjet fugtindhold. Kan anvendes på alle hudtyper.\nJojoba Esters er små runde perler af størknet Jojoba-olie. De runde perler nulrer døde hulceller løse og giver en sundere udseende hud- uden at rive og uden at irritere huden mekanisk.\nYoga måtte eco Creme 63 x 183 cm /


Faglig stærk kursusplanlægger til Sygehus Sønderjylland, Lærings- og Forskningshuset | Ofir.dk\nFaglig stærk kursusplanlægger til Sygehus Sønderjylland\nEr du en erfaren kursusplanlægger med indsigt i det sundhedsfaglige område? Er du kompetent i at lede og støtte undervisere i simulations-og færdighedstræning?\nSygehusets Lærings- og Forskningshus varetager kursusaktiviteten indenfor det sundhedsfaglige område. I 2017 havde vi ansvar for 250 kurser.\nVi søger en veluddannet pædagogisk og sundhedsfaglig kursusplanlægger, som i et tæt samspil med dygtige kollegaer kan være med til at styrke og udvikle vores kursusaktivitet.\nUd fra behov og efterspørgsel tilrettelægger du kurser i overensstemmelse med faglige standarder. Du samarbejder med ledere og undervisere om planlægning, gennemførelse, evaluering og integration af simulations- og færdighedstræning i den kliniske hverdag. Du indgår også i planlægning af temadage, konferencer og andre lærings- og efteruddannelsesaktiviteter. Du har forretningssans, og kan medvirke til eksternt salg af kursusaktivitet.\nDine primære arbejdsopgaver er at planlægge og udvikle simulations- og færdighedstræning for medarbejdere på Sygehus Sønderjylland, samt tilrettelægge andre faglige kurser, temadage, forelæsninger mv. Du skal:\nsamarbejde med ledere og medarbejdere om at afdække konkrete behov for kompetenceudvikling i de enkelte afdelinger\ntilrettelægge både mono- og tværfaglige kursusaktiviteter\nsamarbejde med undervisere om det faglige indhold, der skal indgå i de forskellige læringsaktiviteter\nvurdere og anvende pædagogiske metoder og læringsteknologier, der er relevante til formidling af de forskellige videns- og læringsaktiviteter\nhave opsyn med det faglige og pædagogiske forløb af simulations- og færdighedstræning samt kurser og temadage, med henblik på at støtte undervisere i den bedste praksis\nrådgive om evalueringsmetoder og støtte undervisere i at anvende disse\nudvikle og medvirke til dokumentationspraksis for læringsudbytte og ressourceforbrug\nVi forventer, at du har uddannelse og erfaring, som matcher de opgaver, som du skal løse. Du har:\nRelevant videregående sundhedsfaglig uddannelse\nErfaring med undervisning, så du ’på egen krop’ har oplevet, hvordan læringsstile og tilgange bruges varieret og kontekstafhængigt.\nFlere års erfaring med at planlægge, formidle og udvikle videns- og læringsaktiviteter på et højt fagligt og pædagogisk niveau indenfor det sundhedsfaglige område\nMasser af rutine at trække på, når der efterspørges træning i kliniske færdigheder, kommunikation og teamsamarbejde\nVant til at arbejde opsøgende og forstår at inddrage aftagerne i kursusudviklingen\nEt solidt og fagligt netværk indenfor læringsområdet og i de sundhedsfaglige miljøer\nSammen med din ansøgning er du meget velkommen til at vedhæfte relevante konkrete eksempler på dit arbejde med kursusplanlægning og -udvikling.\nKort beskrivelse af Lærings- og Forskningshuset:\nVi har tre overordnede virksomhedsområder:\nAt inspirere og understøtte forskning og innovation i Sygehus Sønderjylland\nAt drive et fagbibliotek og være sygehusets interne Kursus- og Konferencested\nAt støtte og udvikle læring og klinisk praksis i Sygehus Sønderjylland\nVi udfører vore opgaver i tæt samspil med sygehusets ledere og den kliniske praksis. Du kan læse mere om Lærings- og Forskningshuset her\nKort om ansættelsesforholdene:\nAnsættelse sker i Lærings- og Forskningshuset, Kresten Philipsens Vej 15 F, 6200 Aabenraa\nGennemsnitlig ugentlig arbejdstid er 37 timer.\nNærmere oplysninger om stillingen får du ved henvendelse til Lærings- og Forskningshuset:\nUdviklingschef Jan Toft på mail Jan.a.Toft@rsyd.dk eller tlf.nr. 24804668.\nDu skal søge stillingen online på HR-manager via nedenstående link. Vedhæft venligst din ansøgning, CV og evt. andre relevante bilag.\nAnsøgningsfristen er onsdag den 14. februar 2018.\nDer er afsat tid til første samtalerunde den 20. februar 2018 i Aabenraa. Anden samtalerunde finder sted den 23. februar 2018.


Astronomisk ur: hvad det er, egenskaber, funktion og nysgerrighed | Netværksmeteorologi\nEl astronomisk ur i en by er en af de mest slående turistattraktioner, da den har en stor historie og funktion. For eksempel for besøgende til Prag er det astronomiske ur et af de mest besøgte steder. Blandt de historier, der fortælles, er der nogle utrolige.\nDerfor vil vi dedikere denne artikel til at fortælle dig alt det astronomiske urs historie og egenskaber.\n1 Astronomisk ur, der er i stand til at vise tid\n2 Astronomisk urkapacitet\n3 Nogle nysgerrigheder\nAstronomisk ur, der er i stand til at vise tid\nPrags astronomiske urs historie har adskillige detaljer, der er helt utrolige. For eksempel er en af dem, at de nåede frem til mesteren, der byggede nævnte ur, så han ikke kunne skabe en anden sådan. Der er dem, der tror, at det er en amulet, der tjener til at holde alle borgere helt sikre. Efterhånden som teknologien skrider frem, og virkeligheden opdages om visse myter om historien, efterlader vi disse historier for at fokusere på, hvordan de fungerer. Fortsætter stadig årene, delene af det astronomiske ur forbliver fascinerende for enhver, der elsker analoge systemer.\nOg det er, at det er et ur, der kan vise tid på mange måder. Designet er et astrolabe og består af 3 gear, der er i stand til at markere 5 øjeblikke på samme tid. Hvis vi ser på den øverste del, ser vi et dukketeater placeret mellem to persienner, hvori de 12 apostle er tegnet. Hver af dem forlader hvert 60. minut for at angive, hvad klokken er. Tallene er mere moderne end uret, selvom de stammer fra det XNUMX. århundrede. Dette betyder, at tallene blev introduceret efter deres oprettelse.\nI bunden af den har vi en kalender, der har illustrationer af måneder og årstider. Angiv også, hvilken er den hellige på hver dag i året. Begge parter har en kunstnerisk interesse, der tiltrækker tusindvis af turister til Prag år efter år. Juvelen i dette ur er den centrale krop, da det var et stykke, der oprindeligt blev designet i 1410.\nOg det er, at dette ur er meget slående, da det er i stand til at indikere tiden på fem forskellige måder. Dets system af stykker er ret nysgerrig. Vi vil detaljerede hver enkelt af dem. På den ene side har vi den gyldne sol, der bevæger sig omkring dyrekredsen. Dette stykke er i stand til at vise os tre timer på samme tid. Den første indikation er placeringen af den gyldne hånd. Det er placeret på romertal og fortæller os tidspunktet i Prag. Når hånden passerer gennem de gyldne streger, angiver den tiden i form af ulige timer. Til sidst, når de passerer gennem den ydre ring, markerer de timerne efter solopgang efter bohemsk tid.\nEn anden af det astronomiske urs muligheder er at indikere tiden mellem solopgang og solnedgang. Systemet til at angive denne tid er opdelt i 12 "timer". For at gøre dette skal du bruge afstanden mellem solen og midten af kuglen. Husk, at denne foranstaltning ændres hele året, da ikke alle dage har samme længde. Når vi kommer tættere på sommersæsonen, er dagene længere, og tiden mellem solopgang og solnedgang er længere. Tværtimod, når vi er om vinteren, har vi en kortere længde mellem solopgang og solnedgang.\nFor det tredje indeholder den ydre kant af det astronomiske ur tal skrevet i Schwabachers skrifttype i guld. Disse numre er ansvarlige for at indikere værkerne, som det blev gjort i Bøhmen og begynder at markere fra 1 om aftenen. Så det kan falde sammen med soltiden, ringene bevæger sig hele året rundt, så de kan måles mere nøjagtigt.\nPå den anden side har vi stjernetegnringen. Det har ansvaret for at indikere solens placering på ekliptikken. Ekliptikken er intet andet end den kurve, hvorigennem jorden bevæger sig rundt om solen. Det er den linje, hvor den jordiske oversættelsesbevægelse finder sted. Stjernetegnens rækkefølge forklares som grundlaget for det elliptiske plan. Det ret almindelige at finde i ethvert astronomisk ur. Bevægelsen afhænger af den disk, der bevæger stjernetegnringen.\nRækkefølgen af denne ring skyldes brugen af en stereografisk beskyttelse af det ekliptiske plan. Nordpolen bruges som basis for dette plan. Det kan virke som en underlig del, men det er det arrangement, der findes i de fleste astronomiske ure. Endelig er en af nysgerrighederne den der er en månesfære, der viser faserne på vores satellit. Bevægelsen her svarer til hoveduret, men noget hurtigere. Det meste af den fremtrædende plads, som det astronomiske ur vinder, var placeret i det centrale organ.\nEn anden nysgerrighed er, at den består af en stationær disk i midten og flere roterende diske, der fungerer helt uafhængigt. Som et resumé ser vi, at den har stjernetegnringen og den ydre kant, der er skrevet med Schwabacher-typografi. Det har også tre nåle: en af dem er hånden, anden hånden er solen, der bevæger sig igennem den fra top til bund og for det tredje et stjernepunkt, der er forbundet med stjernetegnets ring.\nI dag kan det være et ret simpelt system i udseende, men på sin tid var det et vidunderligt vidunder. Vi taler om, at det første stykke blev bygget i 1410, og at der ikke er noget mere at sammenligne datidens teknologi med nutidens. Det skal bemærkes, at det mekaniske system er så langsomt, at det er umuligt at sætte pris på bevægelsen med det menneskelige øje i realtid. Hvis vi vil se det astronomiske urs bevægelse, skal vi registrere og derefter gå videre. Der er også nogle computermodeller, hvor vi kan udføre forskellige tests for at se, hvordan den bevæger sig, og hvordan den fungerer.\nJeg håber, at du med disse oplysninger kan lære mere om Prags astronomiske ur og dets egenskaber.\nFuld vej til artikel: Netværksmeteorologi » meteorologi » Forkyndelse » Astronomisk ur


Hamphusets Crowdfunding | HAMPHUSET\nBliv en del af Hamphuset\nKlik her og læs mere om Hamphuset …\nSe længere nede på siden hvordan du kan blive en del af projektet som funder…\nKAFFE OG GODT SELSKAB\nBliv en del af Hamphushistorien\nBliv en del af historien og få indblik i hvordan vi arbejder for at drive projektet frem\nKom til kaffe på verandaen og udbyg dit netværk med projektets andre bidragsydere\nSkriv KAFFE + navn + email\nBliv en del af Hamphuset og vores netværk\nEt års medlemsskab med 6 årlige møder i Hamphusets netværksgruppe\nKom til kaffe på verandaen, bliv en del af historien og få indblik i hvordan vi arbejder for at drive projektet frem\nRundvisning i hamphuset med Christian Vædele-Larson fra HempCrete.dk\nKom til kulinarisk aften på verandaen med intim koncert, og udbyg dit netværk med projektets andre bidragsydere\nFå indblik i hampindustriens mange anvendelsesmuligheder\nTag din ledsager med\nSkriv SAMMEN KAN VI MERE + navn + email\nET HAUZFRAU SYKURSUS\nSy en kjole på én dag\nDeltag i et éndags sykursus, med "die Hauzfrau"Jane Holmstrup\nSkriv HAUZFRAU + navn + email\nTÆT PÅ HAUZFRAU\nTøseaften hjemme hos dig\nFå Jane Holmstrup hjem i din egen stue sammen med dine søde veninder\nFå tips til farver, form og livsglæde\nPrøv hele Hauzfrau kollektionen og find dine egne favoritter\nOplev en aften med højt Hauzfrau humør\nSkriv TÆT PÅ HAUZFRAU + navn + email\nET FOREDRAG MED JANE\nFå Jane Holmstrup ud til dit eget arrangement med hendes foredrag.\nSe mere på www.janeholmstrup.dk\nSkriv FOREDRAG + navn + email\nEN KONCERT MED HEIDI\nHeidi Svelmø og hendes nye band Stellar Pirate\nBook en koncert til dit arrangement med Heidi og hendes band med ialt seks musikere\nVarighed op til 90 min inkl pause\nKapasitet op til ca 150 tilhører. Herover tillæg for lyd og lys service.\nRing og hør nærmere hos Per på telefon 40923788\nBliv en del af Hamphushistorien og få indblik i hvordan vi arbejder for at drive projektet frem\nSkriv HEIDI + navn + email\nSådan bliver du funder\nVed at indbetale dit ønskede beløb til vores konto bliver du funder.\nDu modtager et gavekort svarende til det incitament beløbet modsvarer.\nVi har behov for at kende dit navn og din email, så vi kan kontakte dig.\nIndbetaling sker til konto 6857-0001098323 i Fynske Bank\nSkriv Incitament + Navn + email i kontooverførslen.\nAnvend venligst feltet “supplerende tekst” i din netbank, så vi får alle informationer med.,\nOvertagelsesdato for byggegrund: 01.06.2020\nBooomerang Crowdfunding 15.04.2020-15.06.2020 kr. 41.770,-\nHamphuset.dk Crowdfunding opstart 15.06.2020\nLandzonetilladelse godkendt endeligt 13. juni 2020\nByggetilladelse forventes godkendt som en formsag i forlængelse af landzonetilladelsen i følge Assens Kommune.\nForventet opstart af byggeri 2020\nForventet afsluttet byggeri 2021


Flotte toner af rosiner, ferskner, eksotiske frugter og sprød karakter af grønne blade, som giver vinen en utrolig frisk og delikat sødme.\nKonrad SIGRUN NOBLE TWO (37,5)\n1 stk. á 190,00 DKK (inkl. moms)\nKonrad Wines ejes af ægteparret Konrad & Sigrun Hengstler og deres to sønner Conrad og Carlo. Konrad & Sigrun immigrerede i sin tid fra Tyskland for at hellige sig vinproduktion i Australien, men efter nogle år på det varme kontinent vendte de næsen mod mere vante temperaturforhold i New Zealand. I 1996 opkøbte de 20 ha. jord i Wairau Valley og 10 ha. i Waihopai Valley – begge markbesiddelser beliggende i Marlborough regionen. Markerne blev først og fremmest beplantet med Sauvignon Blanc og Pinot Noir, men siden er der også kommet Chardonnay og Riesling.\nI alle årene har man haft fokus på bæredygtig dyrkning af druerne i et område, hvor vindyrkning godt kan give store udfordringer. Somrene kan være ekstremt tørre, men bl.a. ved kort beskæring af vinstokkene kan man begrænse drypvandingen betragteligt. Vinstokkene beskyttes mod frost gennem vindmølle og sprinkleranlæg. Konrads vinmarker i Waihopai Valley er nu alle dyrket efter certificeret økologisk landbrug (Biogro nr. 5221) og man er i gang med overgang til økologi på de andre vinmarker i Wairau Valley.\nMarlborough, hvor Waihopai Valley og Wairau Valley ligger, er i dag helt klart New Zealands mest anderkendte vindistrikt. Dalene strækker sig langs Waihopai River (biflod til Warau) og Wairau River, som forsyner vinmarkerne rigeligt med vand i et ellers ret tørt område (under 300 mm. regn i vækstsæsonen). Undergrunden i området består hovedsageligt af stenaflejringer efter tidligere gletsjere samt ler og sand. Den store variation af jordtype giver store forskelle i vinene, men generelt er betingelserne perfekte til vindyrkning.\nKlimaet i Marlborough regionen hører til i den kølige ende af skalaen. Faktisk ligger middeltemperaturen i den varmeste sommermåned januar på blot 17,7 grader, hvilket er koldere end Champagne i Frankrig. Frost om natten kan være det overvejende problem for vinbønderne, især om foråret, når de sarte skud udvikles og om efteråret, hvor planten (og især druerne) kan blive ødelagt. Heldigvis sikrer solen høje temperaturer i dagtimerne, og denne veksling er faktisk meget gunstig for modningen af druerne. Den sikrer meget aromatiske og mere delikate vine.\nSigrun Noble Two laves på Riesling og Sauvignon Blanc fra to parceller i Waihopai Valley. Druerne bliver alle håndplukkede i løbet af 4 uger, når de er perfekt angrebet af botrytis. Druerne bliver presset meget skånsomt ad flere omgange for at opnå en meget koncentreret most. Gæringen af Rieslingen foregår på ståltanke for at bibeholde druens sarte aroma, mens Sauvignon Blanc bliver gæret på franske egefade. I begger tilfælde bliver gæringen standset ved afkøling, når vinene når op på ca. 9% i alkohol – noget som tager ca. et år! Til sidst bliver de to vine blandet for at give den perfekte kombination.\nSigrun Noble Two er en af de bedste og mest delikate dessertvine, vi har smagt. Farven er let gylden med et næsten grønligt skær, og i duften finder man komplekse toner af honning, bivoks, lime og friskplukkede druer. I smagen fornemmer man ”Botrytis” karakteren med flotte toner af rosiner, ferskner og eksotiske frugter men også en meget delikat sprød karakter af grønne blade, som giver vinen en utrolig frisk og delikat sødme. I eftersmagen er det finessen, som dominerer i denne vin.\nServer den til f.eks. frugttærter, desserter med eksotiske frugter, souffléer samt til foie gras eller blåskimmeloste.\nBob Campbell - 95 pts årgang 2014\n58% Riesling 42% Sauvignon Blanc\nFrugttærter, desserter med eksotiske frugter, souffléer samt til foie gras eller blåskimmeloste.